Imam, siak, guru KAFA dan takmir terima RM600 Isnin ini

PUTRAJAYA, 24 Ramadan 1444H, Sabtu – Bayaran sumbangan khas sebanyak RM600 secara one-off kepada imam, siak, guru Kelas Al-Quran dan Fardhu Ain (KAFA) serta takmir akan dibuat mulai Isnin ini (17 April), kata Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Menerusi kenyataan media hari ini, beliau berkata, keputusan itu dibuat selepas sesi perbincangan bersama antara Kementerian Kewangan dan Jabatan Kemajuan Islam Malaysia (JAKIM) baru-baru ini.

Katanya, bantuan khas berkenaan adalah sejajar dengan pengumuman Perdana Menteri Datuk Seri Anwar Ibrahim ketika pembentangan Belanjawan 2023 di Dewan Rakyat pada 24 Februari lepas.

“Jabatan Perdana Menteri (Hal Ehwal Agama) sentiasa menghargai jasa bakti para murabbi ummah yang mendidik masyarakat selain berharap penyaluran sumbangan khas ini dapat memberi keceriaan kepada golongan ini dalam membuat persiapan sambutan Aidilfitri,” katanya.

Anwar yang juga Menteri Kewangan ketika mengumumkan berita gembira itu dilaporkan berkata, kerajaan bersetuju memberikan sumbangan khas RM600 kepada 70,000 imam, siak, guru KAFA serta takmir yang membabitkan peruntukan lebih RM40 juta.- Bernama


Ekonomi global makin musnah jika konflik Russia-Ukraine berterusan

WASHINGTON, 3 Syaaban 1443H, Ahad – Kerosakan ekonomi global bakal bertambah menjadi lebih kritikal susulan konflik Ukraine sekiranya situasi terus memuncak.

Amaran berkenaan dikeluarkan Tabung Kewangan Antarabangsa (IMF) yang menjelaskan kesan tersebut berikutan serangan Russia di Ukraine sudah pun berada pada tahap amat serius.

“Sekiranya konflik ini berterusan, pertumbuhan ekonomi dunia boleh menjadi lebih teruk.

“Kejutan kenaikan harga akan memberi impak kepada seluruh dunia, terutamanya kepada golongan penduduk miskin,” kata IFM dalam kenyataan seperti dipetik AFP.

Kenyataan tersebut memaklumkan, ketika ini, harga minyak setong menghampiri AS$120 (RM501), sekali gus memburukkan inflasi yang dihadapi dunia ketika proses pemulihan ekonomi daripada pandemik COVID-19.

Di Ukraine, kerosakan ekonomi dilaporkan cukup besar dengan banyak infrastruktur ditutup dan musnah, selain negara itu dijangka memerlukan kos pemulihan yang signifikan.

Menurut IMF, bantuan kewangan kecemasan yang dimohon Ukraine adalah berjumlah AS$1.4 bilion (RM5.8 bilion) dan akan dibincangkan di peringkat lembaga eksekutif IMF minggu depan.

“Sekatan terhadap Russia juga akan memberi kesan besar terhadap ekonomi global dan pasaran kewangan dengan banyak negara akan menanggung akibatnya,” jelas IMF. – Agensi


KPT pandang serius isu ‘sugar baby’

PUTRAJAYA, 2 Rejab 1442H, Ahad – Kementerian Pengajian Tinggi (KPT) telah menghubungi beberapa universiti, yang pelajarnya didakwa terbabit dengan perkhidmatan ‘sugar baby’, bagi mendapatkan maklumat mengenai kesahihan data yang telah disiarkan dalam beberapa media.

Ketua Pengarah Pendidikan Tinggi, Prof Datuk Dr Husaini Omar berkata, pihaknya memandang serius pendedahan yang dibuat oleh akhbar ‘The Star Online’ mengenai laman sesawang ‘student programme’ dan laporan dalam Facebook mengenai peningkatan mendadak bilangan pelajar universiti yang terbabit dalam perkhidmatan ‘sugar baby’ .

“Dalam hal ini, pihak pengurusan universiti menjelaskan terdapat banyak keraguan terhadap data yang dikemukakan dalam laporan itu,” katanya dalam kenyataan media, di sini, hari ini.

Beliau berkata, Sunway Education Group menyatakan agak mustahil 45 peratus daripada pelajar Sunway University dikatakan terbabit dalam aktiviti sugar baby kerana jumlah pelajar Sunway University pada masa kini adalah lebih kurang 7,000 pelajar sahaja.

“Oleh itu, laporan yang disiarkan oleh media bahawa seramai 3,105 pelajar Sunway University sebagai sugar baby adalah tidak munasabah.

“Rabu lalu, Universiti Teknologi MARA (UiTM) juga telah membuat laporan polis bagi menafikan laporan oleh pihak media,” katanya.

Husaini berkata, walau bagaimanapun, pihak KPT bersama-sama dengan pihak universiti akan menangani isu ini dengan lebih berkesan.

Beliau berkata, pihak universiti akan menjalankan semakan dalaman secara terperinci bagi memastikan apa yang dilaporkan oleh pihak media dapat ditangani sebaik-baiknya.

Beliau berkata, KPT juga akan melaksanakan sesi libat urus dengan Kementerian Belia dan Sukan, Kementerian Pembangunan Wanita, Keluarga dan Masyarakat, Suruhanjaya Komunikasi dan Multimedia Malaysia serta Pertubuhan Bukan Kerajaan (NGO) berkaitan bagi merangka satu program berterusan dan menyeluruh dalam memastikan sahsiah pelajar dan imej IPT di Malaysia terjaga. -Bernama


Isu pesakit berseluar pendek, netizen pertahan petugas hospital

Oleh Athirah Huda Zalhe

BANGI, 26 Rejab 1444H, Jumaat – Isu seorang wanita yang didakwa kononnya dinafikan hak mendapat rawatan kerana memakai pakaian tidak sesuai di hospital sehingga tular, kini menjadi topik hangat pengguna media sosial.

Meskipun media pengurusan Hospital Kampar dan Menteri Kesihatan, Dr Zaliha Mustafa sudah mengeluarkan kenyataan, rata-rata netizen tidak bersetuju dengan respons pihak atasan.

Sebelum ini, seorang wanita berusia 21 tahun mendakwa dihalang mendapatkan perkhidmatan di Hospital Kampar, Perak kerana berseluar pendek.

Wanita terbabit mendakwa dihalang masuk oleh kakitangan hospital berkenaan ketika dibawa ke jabatan kecemasan kerana sakit perut teruk.

Susulan itu, pengurusan Hospital Kampar dilaporkan sudah menegur seorang pegawai kesihatan hospital itu yang dikatakan terlibat dalam kejadian berkenaan dan menafikan telah mengeluarkan sebarang arahan untuk menafikan rawatan kepada pesakit berdasarkan cara berpakaian.

Semalam, Dr Zaliha dalam kenyataan di Facebook turut membuat teguran sama dan meminta pengamal perubatan mengutamakan tugas merawat tanpa mengira latar belakang kaum atau kod etika berpakaian.

Bagaimanapun, kebanyakan pengguna di Facebook mempertahankan petugas terbabit, selain tidak bersetuju dengan tindakan wanita berkenaan hadir ke hospital berpakaian sedemikian.

Rata-rata mereka menyifatkan wajar untuk wanita terbabit mematuhi kod etika berpakaian di premis kerajaan termasuk hospital, melainkan bagi kes-kes kecemasan.

“Etika berpakaian dah lama ada di semua jabatan kerajaan, kenapa nak salahkan pegawai berkenaan? Kenapa nak bela pesakit yang tak mematuhi etika berpakaian? Bukan pesakit tersebut dalam keadaan kritikal,” kata Sarimah Kak Mah.

“Kenapa staf hospital pula diberi teguran? Staf tersebut bertindak mengikut etika pemakaian di bangunan kerajaan, sepatutnya pesakit yang diberikan penjelasan isu,” tulis Amir Yusuf.

Pemilik akaun Ramzi Rahman pula menyifatkan Menteri Kesihatan dan pengurusan hospital terlalu bersikap apologetik kepada individu terbabit, sedangkan petugas hanya melaksanakan prosedur berdasarkan Rukun Negara.

“Nak masuk kasino pun ada tata pemakaian. Kalau bukan kecemasan sila hormati tata pemakaian sesuatu jabatan. Jika tidak, itu bukan warganegara Malaysia yang baik,” tulis Mona Balkish.

“Tahniah pengamal kesihatan yang menegur etika pakaian pesakit tersebut yang tidak berada dalam keadaan kritikal. Anda menghayati Rukun Negara, kesopanan dan kesusilaan,” kata Awie Muslimin.


Arab Saudi seru kuasa besar cegah Iran perkuat keupayaan nuklear

JEDDAH, 15 Safar 1443H, Rabu – Arab Saudi menggesa kuasa-kuasa besar dunia untuk mencegah Iran daripada memperkuatkan keupayaan nuklearnya.

Berikutan itu, Riyadh menyokong mana-mana usaha antarabangsa yang bertujuan mencegah Iran daripada memperoleh senjata nuklear, kata menteri pada hari Selasa.

Dalam pertemuan mingguan yang dipengerusikan oleh Raja Salman bin Abdulaziz al-Saud, Kabinet Arab Saudi sekali lagi menegaskan pendirian kerajaan dalam pertemuan dengan Agensi Tenaga Atom Antarabangsa (IAEA), baru-baru ini.

Wakil kerajaan untuk agensi itu, Putera Abdullah bin Khaled bin Sultan meminta Iran untuk mematuhi sepenuhnya syarat perlindungan IAEA di bawah Perjanjian Nuklear 2015.

“Peras ugut nuklear oleh Iran mesti dihentikan,” katanya.

Pada awal pertemuan Kabinet semalam, Raja Salman mengucapkan tahniah kepada kerajaan pada Hari Kebangsaan ke-91 dan baginda mengharapkan lebih banyak pencapaian untuk kemajuan dan kemakmuran.

Kabinet juga diberi penerangan mengenai beberapa pertemuan antara raja dan pemimpin asing, termasuk mesej kepada Presiden Algeria, Abdelmadjid Tebboune mengenai peningkatan kerjasama bersama.

Julai lalu, Arab Saudi dilaporkan akan memerhati tindak-tanduk kerajaan baharu Iran khususnya dalam pembangunan senjata nuklear.

Putera Faisal berkata, Riyadh turut menuntut penjelasan berhubung penemuan serpihan Uranium di tapak yang tidak diisytiharkan di negara berkenaan. – Agensi


Sultan Selangor mahu ADUN bantu rakyat, elak terlalu berpolitik

SHAH ALAM, 14 Muharram 1443H, Isnin – Sultan Selangor Sultan Sharafuddin Idris Shah hari ini bertitah mengingatkan semua Ahli Dewan Undangan Negeri (ADUN) Selangor supaya tidak terlalu banyak berpolitik dan berebut kuasa serta kedudukan sehingga melupakan tanggungjawab utama untuk membela nasib rakyat.

“Tidakkah Ahli-ahli Yang Berhormat sedar bahawa apabila pemimpin-pemimpin politik berebut kuasa dan keadaan politik menjadi tidak stabil maka, rakyat yang terpaksa menanggung kesusahannya.

“Nampaknya Ahli-ahli Yang Berhormat tidak mahu belajar dari sejarah tentang kejatuhan sesebuah negara akibat perebutan kuasa yang mengakibatkan perpecahan dalam kalangan masyarakat,” titah baginda sambil menzahirkan rasa dukacita dan kesal melihat pergolakan, pertelagahan dan ketidaktentuan politik negara yang begitu ketara sejak kebelakangan ini.

Baginda bertitah demikian pada Istiadat Pembukaan Persidangan Penggal Keempat Dewan Negeri Selangor Ke-14, di Dewan Negeri Selangor di sini.

Sultan Selangor bertitah ADUN sudah pastinya menyedari betapa rakyat ketika ini berada dalam keadaan susah dan menderita di kala negara sedang berhadapan wabak COVID-19 dan sepatutnya lebih prihatin tentang masalah rakyat di kawasan masing-masing khususnya, dalam mengenal pasti bantuan yang perlu disalur kepada mereka yang terjejas.

Baginda bertitah wakil rakyat juga sepatutnya menyemak jumlah rakyat yang hilang pekerjaan dan mencari jalan untuk membantu golongan itu selain mendapatkan data individu yang kehilangan ibu bapa, tempat pergantungan dan berhadapan dengan masalah tekanan hidup.

Menurut baginda, hal ini penting agar perkara itu boleh dibawa ke pengetahuan kerajaan negeri untuk ditentukan bentuk bantuan yang boleh dihulurkan kepada rakyat.

“Bantulah mereka, carilah mereka, bukan sekadar mencari mereka untuk mendapatkan undi sewaktu pilihan raya semata-mata,” titah baginda.

Sultan Selangor juga mengingatkan Ahli Dewan bahawa mandat yang diberi oleh rakyat merupakan amanah daripada Allah yang perlu dilaksana dengan jujur, bertanggungjawab dan penuh keikhlasan. – Bernama


PN kemuka lebih 112 SD sokong Muhyiddin sebagai PM

BANGI, 26 Rabiulakhir 1444H, Isnin – Perikatan Nasional (PN) mengesahkan pihaknya telah mengemukakan surat akuan berkanun (SD) daripada Ahli Parlimen yang memberi kepercayaan kepada Tan Sri Muhyiddin Yassin sebagai Perdana Menteri ke-10.

Setiausaha Agungnya, Datuk Seri Hamzah Zainudin berkata, surat akuan berkenaan yang dihantar adalah melebihi 112 jumlah Ahli Parlimen.

“Parti PN sudah mengemukakan SD daripada Ahli Dewan Rakyat yang memberikan kepercayaan kepada Ahli Parlimen Pagoh untuk dilantik sebagai Perdana Menteri ke-10 oleh Yang di-Pertuan Agong.

“Jumlah SD yang dihantar adalah melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan,” katanya dalam kenyataan, hari ini.

Semalam, Muhyiddin yang juga Pengerusi PN mengulangi beliau sudah mendapat bilangan yang cukup untuk dicalonkan sebagai Perdana Menteri, berdasarkan sokongan Ahli Parlimen secara individu.

Katanya, dalam Perlembagaan, tidak dinyatakan seseorang yang mahu dilantik sebagai Perdana Menteri perlu mendapatkan sokongan parti saja tetapi perlu memperoleh sokongan majoriti Ahli Parlimen.

Bagaimanapun petang ini, Yang di-Pertuan Agong, Al Sultan Abdullah Ri’ayatuddin Al-Mustafa Billah perkenan proses bagi ketua parti-parti politik dan gabungan parti politik mengemukakan pembentukan kerajaan baharu dan pencalonan bakal Perdana Menteri ke-10 dilanjutkan sehingga 2 petang esok.

Lanjutan berkenaan susulan Pengerusi Barisan Nasional (BN) Datuk Seri Dr Ahmad Zahid Hamidi meminta tempoh masa dilanjutkan bagi menghantar akaun bersumpah (SD) Ahli Parlimen kepada Speaker Dewan Rakyat untuk dipersembahkan kepada Yang di-Pertuan Agong.


Rasuah di Lubnan makin kritikal

BEIRUT, 6 Rabiulakhir 1442H, Ahad – Ekonomi Lubnan kini hampir lumpuh dengan hutang negara yang tinggi dan nilai mata wang yang terus merudum.

Bertambah buruk apabila amalan rasuah dalam sistem politik, kewangan dan pentadbiran terus berlarutan sehingga menyebabkan kehidupan rakyat semakin merosot.

Presiden Lubnan, Michel Aoun mengakui negara itu ‘tenat’ dengan nilai integriti, kini penularan COVID-19 memburukkan lagi keadaan.

Beliau berkata, amalan rasuah dan penyelewengan seolah-olah budaya biasa yang dipertahankan dalam kalangan rakyat di Lubnan.

“Rasuah telah menjadi budaya dan falsafah sehingga ada rakyat yang membenarkan dan mempertahankannya… pegawai yang terbabit rasuah terlepas daripada undang-undang,” katanya dalam ucapan di televisyen tempatan.

Aoun berkata, Lubnan juga adalah penjara kepada amalan penyelewengan yang dilakukan selama bertahun-tahun dalam kalangan ahli politik.

Beliau berkata, usaha memerangi rasuah perlu dimulakan dengan penyiasatan jenayah kewangan, termasuk memulihkan dana awam yang dicuri.

Lubnan dihimpit pelbagai krisis akibat daripada kesan peperangan serta tragedi letupan besar pada Ogos lalu.

Tragedi di Beirut yang mengorbankan ratusan nyawa itu semakin merumitkan kestabilan di Lubnan, apabila pemerintahan terdahulu berundur dan kemudian diganti semula dengan bekas Perdana Menteri, Saad Hariri. –  Agensi


Kerajaan lulus lebih RM100 juta bina jalan di Pulau Sebatik

TAWAU, 23 Ramadan 1443H, Isnin – Kerajaan telah meluluskan peruntukan lebih RM100 juta bagi pembinaan jalan raya di Pulau Sebatik dekat sini di bawah Rancangan Malaysia Ke-12 (RMK12) sebagai sebahagian daripada usaha pembangunan secara berterusan di kawasan itu.

Menteri Pembangunan Luar Bandar, Datuk Seri Mahdzir Khalid berkata, projek itu membabitkan pembinaan jalan raya dari Kampung Sungai Pukul ke Kampung Sungai Bergosong bernilai RM59 juta, yang dilaksanakan pada tahun ini menerusi Pelan Tindakan Kedua, RMK12.

“Satu lagi projek bernilai kira-kira RM64 juta melibatkan jalan raya dari Kampung Sungai Melayu ke Kampung Sungai Pukul akan dilaksanakan dalam Pelan Tindakan Ketiga,” katanya kepada pemberita selepas meninjau prasarana untuk rakyat di Pulau Sebatik hari ini.

Selain itu, katanya kerajaan turut meluluskan peruntukan di bawah kementerian lain bagi projek pembinaan Klinik Kesihatan (Jenis 6) di Sungai Tamang di sini.

“Pada saya, selepas lawatan di Pulau Sebatik ini, ada banyak perkara yang perlu diambil perhatian oleh Kementerian Pembangunan Luar Bandar antaranya menaik taraf sama ada jalan raya, jeti dan bekalan air luar bandar yang patut diambil tindakan segera,

“Perkara ini juga diambil perhatian Menteri Pembangunan Luar Bandar Sabah, Datuk Jahid Jahim,” katanya. – Bernama


Perbicaraan 1MDB ditangguh, MySejahtera klasifikasi Najib sebagai PUS

KUALA LUMPUR, 8 Jamadilawal 1443H, Isnin – Perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) di Mahkamah Tinggi di sini ditangguh ke esok setelah MySejahtera mengklasifikasikannya sebagai individu dalam perintah pengawasan dan pemerhatian (PUS).

Hakim Datuk Collin Lawrence Sequerah menangguhkan perbicaraan yang ditetapkan hari ini selepas peguam Datuk Hariharan Tara Singh yang mewakili Najib memberitahu mahkamah bahawa status MySejahtera Najib dan peguam utamanya Tan Sri Muhammad Shafee Abdullah kekal, masing-masing sebagai “PUS” dan “kontak kasual”, walaupun selepas memaklumkan Kementerian Kesihatan (KKM) mengenai hasil ujian COVID-19 mereka.

Hariharan berkata sebelum itu semasa tiba di mahkamah, status MySejahtera Najib dinyatakan sebagai PUS manakala status Muhammad Shafee dinyatakan sebagai “kontak kasual”, namun status kedua-duanya bertukar kepada status biru (berisiko rendah) selepas pihak keselamatan mahkamah mengarahkan mereka untuk mengemas kini pemuatan profil MySejahtera mereka.

“Bagaimanapun, mereka diminta untuk mengemas kini pemuatan profil MySejahtera mereka semula selepas memasuki bilik mahkamah dan status mereka kembali kepada “kontak kasual” dan PUS,” kata Hariharan.

Hakim kemudiannya mengarahkan Najib dan Muhammad Shafee supaya mengambil ujian RTK Antigen dan memaklumkan keputusannya kepada KKM agar status mereka boleh dinilai semula.

Beliau kemudian memerintahkan agar prosiding disambung semula esok bagi membolehkan pihak pembelaan mengemas kini status MySejahtera Najib dan Muhammad Shafee.

Sementara itu, Timbalan Pendakwa Raya (TPR) Ahmad Akram Gharib berkata dua saksi yang sepatutnya memberi keterangan minggu ini iaitu bekas Pengerusi 1MDB Tan Sri Mohd Bakke Salleh dan pegawai khas Najib Datuk Wan Ahmad Shihab Wan Ismail tidak dapat hadir ke mahkamah.

“Kami telah menerima arahan daripada TPR kanan Datuk Seri Gopal Sri Ram supaya memohon perbicaraan itu dijalankan secara hibrid,” kata Ahmad Akram.

Hariharan bagaimanapun membantah cadangan untuk menjalankan perbicaraan dalam talian itu dan menegaskan bahawa pihak pendakwaan mempunyai masa hampir sebulan untuk menyediakan saksi baharu di mahkamah.

Hakim Sequerah berkata beliau akan memutuskan permohonan perbicaraan hibrid esok.

Najib, 68, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. – Bernama


COVID-19: China rekod sifar kes jangkitan tempatan

BEIJING, 14 Muharram 1443H, Isnin – Pihak berkuasa kesihatan China hari ini melaporkan bahawa tiada kes jangkitan tempatan wabak COVID-19 di negara itu untuk pertama kali sejak bulan Julai.

Penularan wabak sebelum ini dilaporkan dikesan dalam kalangan pekerja lapangan terbang di bandar Nanjing pada 20 Julai lalu.

Sejak itu, China merekodkan lebih 1,200 kes jangkitan.

Kluster berkenaan mendorong pihak berkuasa tempatan di seluruh negara mengenakan langkah-langkah pencegahan termasuk ujian saringan besar-besaran untuk mengesan dan mengasingkan individu dijangkiti.

Bagaimanapun, tiada kematian direkodkan pada gelombang sebelum ini yang sebahagian besar tertumpu di bandar Nanjing dan Yangzhou di wilayah Jiangsu.

Seluruh China, kes-kes tempatan baharu turun kepada satu digit minggu lalu selepas naik mendadak pada awal Ogos.

Minggu lalu, Shanghai mengasingkan ratusan individu selepas dikesan menjadi kontak rapat kepada pekerja kargo di dua lapangan terbang, yang telah mencetuskan kebimbangan.

Namun, Shanghai tidak melaporkan jangkitan tempatan baharu sejak itu. – Agensi


49,000 pelarian Afghanistan diberi vaksin campak selepas tiba di AS

WASHINGTON, 28 Safar 1443H, Selasa – Pelarian Afghanistan yang tiba di Amerika Syarikat (AS) akan diberikan vaksin campak menerusi kempen secara besar-besaran.

Pihak berkuasa telah memberi suntikan vaksin kepada 49,000 pelarian Afghanistan yang berkampung sementara di pangkalan tentera, menurut Jabatan Keselamatan Dalam Negeri AS.

Sebelum ini, 24 pelarian dikesan mengalami demam campak menyebabkan pihak berkuasa menangguhkan pemindahan pelarian berkenan.

“Kejayaan kempen vaksin ini menunjukkan kejayaan dan komitmen kami terhadap kesihatan dan kesejahteraan pelarian ini,” kata Pegawai Perubatan, Dr. Pritesh Gandhi.

Malah, setiap individu yang tiba dari Afghanistan juga turut dikenakan ujian saringan COVID-19.

Sehingga kini AS berjaya menyelamatkan kira-kira 120,000 pelarian berikutan kekacauan di Kabul selepas Taliban mengambil alih pemerintahan sejak Ogos lalu.

Kesemua pelarian terdiri daripada warga AS dan Afghanistan yang memohon visa atau status pelarian bersama keluarga. – Agensi


852 kes baharu, 825 pulih

KUALA LUMPUR, 22 Rabiulawal 1442H, Ahad – Selepas merekodkan bilangan kes harian empat angka sejak 3 November lepas, kes baharu COVID-19 di negara ini turun kepada tiga angka pada 852 kes.

Ketua Pengarah Kesihatan, Tan Sri Dr Noor Hisham Abdullah berkata, perkembangan terbaharu itu menjadikan angka kumulatif positif COVID-19 di negara ini sebanyak 40,209 kes, manakala kes aktif pula sebanyak 11,689 kes.

Sebanyak 825 kes pulih turut direkodkan dalam tempoh 24 jam lepas, katanya.

“Daripada jumlah kes baharu itu, 839 kes adalah penularan dalam negara manakala 13 lagi merupakan kes import yang mendapat jangkitan di Indonesia sebanyak tiga kes, Arab Saudi (3), Nepal (2), Maghribi (1), Emiriah Arab Bersatu (1), United Kingdom (1), Turki (1) dan Korea Selatan (1).

“Kesemua kes baharu hari ini melibatkan kes-kes di Sabah sebanyak 524 kes, Selangor (136), Negeri Sembilan (104), Labuan (23), Pulau Pinang (18), Kuala Lumpur (11), Perak (7), Melaka (5), Kedah (3), Sarawak (2), Putrajaya (2), Kelantan (2), Johor (1) dan Terengganu (1),” katanya dalam kenyataan hari ini.

Dr Noor Hisham berkata, terdapat empat kes kematian direkodkan dalam tempoh 24 jam lepas, menjadikan jumlah kumulatif kematian akibat COVID-19 sebanyak 286 kes.

Pada masa ini terdapat 94 kes sedang dirawat di unit rawatan rapi dengan 32 memerlukan bantuan pernafasan, katanya. – Bernama


Warga Russia masuk Ukraine perlu visa mulai 1 Julai

ANKARA, 18 Zulkaedah 1443H, Sabtu – Ukraine dijangka mewajibkan keperluan visa untuk warga Russia yang ingin memasuki negara itu mulai 1 Julai, menurut presiden negara itu pada Jumaat.

“Sebagai langkah berdepan ancaman yang tidak pernah berlaku terhadap keselamatan negara, kedaulatan, dan integriti wilayah negara kita, saya mencadangkan agar anggota Kabinet mempertimbangkan untuk semakan semula kemasukan warga Russia ke Ukraine,” kata Volodymyr Zelenskyy menerusi Telegram.

Kabinet Ukraine akan membuat keputusan mengenai hal itu pada Jumaat, lapor Agensi Anadolu.

“Dan hari ini ‘Jemaah Menteri perlu membuat keputusan penting mengenai – resolusi ‘Penamatan Perjanjian antara Kerajaan Ukraine dan Kerajaan Russia mengenai perjalanan tanpa visa untuk rakyat di kedua-dua negara serta pelaksanaan beberapa perjanjian antarabangsa antara Ukraine dan Russia’,” tambahnya.

Lebih 4,500 orang awam terbunuh dan 5,585 cedera di Ukraine sejak Russia memulakan operasi ketenteraannya pada 24 Februari.

Angka sebenar dikhuatiri lebih tinggi, menurut anggaran terbaharu Pertubuhan Bangsa-Bangsa Bersatu (PBB).

Lebih 14 juta rakyatnya terpaksa meninggalkan kediaman, termasuk lebih 7.7 juta telah melarikan diri ke negara lain, menurut angka dikeluarkan PBB.


Lelaki maut dihempap forklift dikendalikannya

SANDAKAN, 14 Zulkaedah 1443H, Selasa – Seorang pengendali forklift maut dihempap oleh jentera angkat-susun itu ketika beliau sedang menjalankan kerja mengangkat sebuah mesin berat di Pelabuhan Sandakan dekat sini pagi tadi.

Jabatan Bomba dan Penyelamat Malaysia dalam kenyataan di sini berkata, insiden kira-kira jam 5.30 pagi itu mengakibatkan Said Hassan yang berumur sekitar 60-an, meninggal dunia di tempat kejadian.

Kejadian berlaku apabila forklift itu dipercayai tiba-tiba tumbang ketika ia sedang mengangkat sebuah mesin berat, dan bahagian kepala pengendali jentera itu tersepit di sisi kiri bumbung forklift berkenaan.

Menurut bomba operasi mengeluarkan mayat Said dijalankan dengan menggunakan sebuah lagi forklift. – Bernama


TH tak terlibat aktiviti pelaburan saham patuh syariah tular

BANGI, 14 Muharam 1445H, Selasa – Lembaga Tabung Haji (TH) meminta orang ramai berwaspada dan tidak mempercayai iklan pelaburan patuh syariah yang dikaitkan dengan institusi itu.

TH dalam kenyataan di Facebook menegaskan tidak terlibat dan tiada kaitan dengan aktiviti pelaburan seperti yang ditularkan di dalam iklan terbabit.

Katanya, logo yang digunakan di dalam iklan juga adalah tanpa kebenaran TH.

“Orang ramai dinasihatkan untuk sentiasa berhati-hati dan merujuk kepada pihak berkuasa sebelum membuat sebarang keputusan pelaburan.

“Hubungi TH di talian 03-62071919 jika mempunyai kemusykilan. Kalau curiga, jangan percaya,” katanya.

Terdahulu, satu iklan pelaburan saham patuh syariah yang menggunapakai logo TH, termasuk Bank Negara Malaysia (BNM) tular di media sosial.


Lelaki dakwa SPRM sogok Wan Saiful RM10 juta ditahan

PUTRAJAYA, 2 Syaaban 1444H, Khamis –  Seorang pegawai penyelidik yang membuat dakwaan Suruhanjaya Pencegahan Rasuah Malaysia (SPRM) menawarkan RM10 juta kepada bekas Ketua Penerangan Bersatu, Datuk Wan Saiful Wan Jan, ditahan SPRM, semalam.

Ketua Pesuruhjaya SPRM, Tan Sri Azam Baki  dalam sidang media mengenai kejayaan Ops Tropicana membongkar sindiket penipuan pelaburan dalam talian di sini hari ini berkata, lelaki itu ditahan bagi disiasat mengikut Seksyen 48 Akta SPRM 2009 kerana mengganggu siasatan.

Menurutnya, lelaki itu ditahan selepas diminta hadir ke ibu pejabat SPRM di sini pada 3.30 petang semalam untuk memberi keterangan.

Lelaki itu dikatakan mendakwa SPRM menawarkan RM10 juta kepada Wan Saiful untuk menukar kenyataan bagi menganiayai  bekas Perdana Menteri, Tan Sri Muhyiddin Yassin.

Azam berkata, walaupun permohonan maaf telah dibuat oleh lelaki berkenaan di laman media sosialnya, namun secara peribadi beliau tidak dapat mengampunkannya kerana ia telah merosakkan reputasi SPRM dengan tuduhan liar.

“Akibat daripada kenyataan beliau itu telah menimbulkan satu spekulasi amat tidak baik kepada SPRM dan benda ini tidak boleh dipadamkan. Mana-mana masih percaya wujudnya perkara ini. Jadi minta maaf itu saya rasa satu perkara yang sengaja dipermain-mainkan,” kata Azam.

Azam turut menegaskan bahawa suruhanjaya itu menjalankan tugas secara profesional bergantung kepada aduan dan maklumat yang diterima tanpa menjadi alat untuk mana-mana parti politik.

“Kami bukan alat untuk mana-mana parti politik, kami menjalankan siasatan berdasarkan maklumat yang ada. Tiada siasatan terpilih atau pendakwaan terpilih dalam isu ini,” katanya.

Mengenai Laporan Ketua Audit Negara (LKAN) Siri 2 Tahun 2021 yang dikeluarkan pada 16 Feb lepas yang mendedahkan ketirisan beberapa kementerian dan jabatan, Azam berkata bahagian siasatan SPRM meneliti laporan tersebut dan sekiranya mendapati ada isu maka kertas siasatan akan dibuka.

Beliau berkata laporan audit menjadi perhatian SPRM setiap kali diumumkan Jabatan Audit Negara dan tugas suruhanjaya itu adalah untuk melihat kepada isu-isu jenayah walaupun laporan berkenaan menyebut tentang ketidakpatuhan. – Bernama


PGA7 rampas ketum bernilai RM21,000 di tumpat

KOTA BHARU, 23 Ramadan 1442H, Rabu – Sebuah bengkel kereta yang ditinggalkan di Kampung Bunohan, Tumpat, dekat sini didapati dijadikan sebagai stor simpanan kepada 700 kilogram (kg) daun ketum bernilai RM21,000.

Pegawai Pemerintah Medan Batalion Ke-7 Pasukan Gerakan Am (PGA7) Supt Azhari Nusi berkata, rampasan dilakukan selepas sepasukan anggota Kompeni B membuat serbuan ke bengkel itu, kira-kira jam 3.30 petang semalam.

Beliau berkata ketika serbuan, didapati terdapat kelibat dua lelaki telah melarikan diri ke dalam semak di belakang bengkel, selepas dapat menghidu kehadiran pasukan PGA7.

“Pemeriksaan yang dijalankan di dalam bengkel yang dijadikan stor itu, menemui longgokan plastik hitam di dalamnya mengandungi plastik lutsinar diikat gelang getah, mengandungi daun-daun hijau yang disyaki daun ketum.

“Selepas membuat pemeriksaan di kawasan sekitar dan tidak menemui sesiapa di situ, kesemua daun ketum itu dirampas dan dibawa balik ke Cawangan Narkotik Ibu Pejabat Polis Daerah (IPD) Tumpat untuk tindakan lanjut,” katanya dalam satu kenyataan.

Azhari berkata, kesemua daun ketum yang ditemui disyaki dibawa dari Kedah untuk pasaran di sini.

“Daripada maklumat yang diperolehi, satu ikatan daun ketum sekitar satu kg akan dijual dengan harga RM30.

“Hasil siasatan awal mendapati kesemua daun-daun ketum ini dipercayai untuk pasaran sekitar Tumpat, dan bagi jualan kecil-kecilan terutamanya di sekitar kawasan Kampung Bunohan.

“Kes akan disiasat mengikut Seksyen 30 (3) Akta Racun 1952,” katanya. – Bernama


Anwar belum ada keputusan rombak Kabinet

KUALA LUMPUR, 18 Rabiulawal 1445H, Rabu – Perdana Menteri, Datuk Seri Anwar Ibrahim berkata beliau belum mempunyai keputusan berhubung rombakan Kabinet Kerajaan Perpaduan seperti yang diperkatakan sesetengah pihak.

Anwar turut menjelaskan tujuan beliau menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara hari ini adalah bagi mesyuarat Pra-Kabinet seperti kebiasaan.

“Belum (ada keputusan). Tadi saya menghadap Tuanku untuk bincang mesyuarat Kabinet esok.

“Tiada kaitan lagi dengan perubahan Jemaah Menteri. Esok lepas (mesyuarat) Kabinet saya ke Sabah dan (kemudian) ke Abu Dhabi,” katanya ketika ditemui media selepas majlis penutup Khazanah Megatrends Forum 2023 di sini semalam.

Sebelum ini, sebuah portal berita melaporkan Perdana Menteri dijangka mengumumkan rombakan Kabinet selepas mesyuarat Jemaah Menteri, hari ini.

Ditanya mengenai situasi jerebu melanda beberapa negeri ketika ini, Anwar berkata Menteri Sumber Asli, Alam Sekitar dan Perubahan Iklim, Nik Nazmi Nik Ahmad diarahkan supaya mengkoordinasi dengan rakan sejawatnya dalam ASEAN termasuk Indonesia untuk menangani jerebu rentas sempadan.

Semalam, Nik Nazmi mengesahkan tiada kebakaran berlaku baru-baru ini yang boleh dikaitkan dengan situasi jerebu melanda negara ketika ini, namun data Jabatan Alam Sekitar dan Jabatan Meteorologi menunjukkan ada berlaku pembakaran di luar negara.

Operasi pembenihan awan (OPA) dalam negara juga akan dilakukan sekiranya bacaan Indeks Pencemaran Udara (IPU) melebihi 150 bagi tempoh melebihi 24 jam.

Setakat 5 petang semalam, tiga kawasan mencatat IPU pada paras tidak sihat dengan Nilai, Negeri Sembilan kekal kawasan paling terjejas dengan bacaan IPU 155.- Bernama


Harga maksimum baharu ayam ambil kira kepentingan semua pihak

KUALA BERANG, 26 Zulkaedah 1443H, Ahad – Harga maksimum baharu ayam yang akan diumumkan esok telah mengambil kira kepentingan pengguna dan golongan peniaga secara seimbang, kata Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid.

Katanya, meskipun terdapat kemungkinan berlaku sedikit kenaikan, ia dilihat sebagai situasi menang-menang antara pengguna dan pemain industri ternakan.

“KPDNHEP melalui anggota penguatkuasaannya sentiasa menjalankan pemantauan bagi memastikan keberadaan bekalan dan kestabilan harga ayam di pasaran,” katanya selepas merasmikan Mesyuarat Agung Persatuan Imam Bilal Mukim Cawangan Hulu Terengganu Kali Ke-15, di sini hari ini.

Menurut Rosol, pihaknya juga sedang menjalankan siasatan berhubung segelintir penternak, pemborong dan peruncit mengenakan caj tambahan termasuk upah tangkap, upah potong dan kos plastik sehingga membebankan pengguna.

Katanya, pihak berkenaan mendakwa terpaksa mengenakan caj tambahan itu bagi memastikan kelangsungan perniagaan disebabkan pelbagai kos lain yang terpaksa ditampung pada masa ini.

“Bagaimanapun kita akan siasat lebih lanjut dan tengok daripada beberapa sudut untuk pastikan kebenaran dakwaan mereka,” katanya.

Dalam pada itu, Rosol berkata, pihaknya juga sedia maklum dengan kekurangan minyak peket satu kilogram (kg) di pasaran dan pihaknya telah memohon kepada Kementerian Kewangan untuk menambah kuota minyak peket tersebut untuk mengatasi masalah berkenaan.

“Sekarang ini kerajaan bekalkan 60,000 tan minyak masak bersubsidi sebulan dan kita minta tambahan lagi 10,000 tan sebulan untuk atasi masalah rakyat.

“Bagaimanapun ia bergantung kepada kemampuan kewangan negara. Kita harap Kementerian Kewangan akan lihat dengan terperinci permohonan berkenaan,” katanya.-  Bernama


Russia lancar 43 serangan ke perkhidmatan kesihatan sejak bermula perang

GENEVA, 14 Syaaban 1443H, Khamis – Pertubuhan Kesihatan Sedunia (WHO) mengesahkan, 43 serangan dilakukan terhadap perkhidmatan kesihatan sejak permulaan perang Russia-Ukraine pada 24 Februari lalu.

Ketua Pengarah WHO, Tedros Adhanom Ghebreyesus berkata, pihaknya mengecam semua serangan terhadap perkhidmatan kesihatan.

“Ia bertentangan dengan undang-undang kemanusiaan antarabangsa.

“Kami terus menggesa supaya serangan terhadap perkhidmatan kesihatan dihentikan,” katanya dalam webinar mengenai perang di Ukraine dan pandemik COVID-19, semalam.

Kenyataan itu dibuat ketika Pejabat Hak Asasi Manusia Pertubuhan Bangsa-Bangsa Bersatu (PBB) mengumumkan, telah merekodkan 1,900 korban awam termasuk 726 kematian di Ukraine sejak permulaan perang – sambil mendakwa angka sebenar adalah jauh lebih tinggi.

Pengarah Eksekutif WHO Untuk Kecemasan Kesihatan, Mike Ryan berkata, serangan itu jelas melanggar undang-undang kemanusiaan antarabangsa.

“Sektor kesihatan menjadi sasaran dalam situasi ini.

“Ia bukan sahaja bertentangan dengan undang-undang kemanusiaan antarabangsa untuk melakukan serangan seperti ini, tetapi juga tanggungjawab semua pihak yang berkonflik untuk mengelak keadaan ini berlaku,” katanya.

Ghebreyesus menekankan rayuannya untuk Ukraine, WHO hanya menerima AS$8 juta daripada jumlah sasaran iaitu AS$57.5 juta.

“Sejumlah besar wang dibelanjakan untuk senjata. Kami meminta penderma melabur dalam memastikan orang awam di Ukraine dan pelarian menerima penjagaan yang diperlukan,” katanya.

Lebih daripada tiga juta pelarian telah melarikan diri ke negara jiran sejak perang itu bermula, menurut PBB.

Malah, lebih daripada 300 kemudahan kesihatan berada di sepanjang garis konflik atau kawasan yang kini dikawal Russia, dan 600 kemudahan tambahan berada dalam jarak 10 kilometer dari garis konflik.

“Sedihnya, Ukraine bukan satu-satunya tempat di mana pesakit, pekerja kesihatan, kemudahan infrastruktur dan bekalan diserang.

“2022 baru berusia 75 hari, tetapi WHO telah mengesahkan 89 serangan terhadap penjagaan kesihatan di seluruh dunia, di Afghanistan, Burkina Faso, Republik Demokratik Congo, Libya, Nigeria, Palestin, Sudan, Syria dan sudah tentu Ukraine,” kata Ghebreyesus. – Agensi


Syukuri nikmat keamanan dikecapi negara

KUALA LUMPUR, 20 Rabiulakhir 1445, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah, rakyat Malaysia perlu mensyukuri dan menginsafi hakikat nikmat keamanan serta kebebasan yang dikecapi negara, ketika ini.

Seri Paduka bertitah, nikmat keamanan dan kebebasan negara ketika ini tidak boleh dicemari dengan pelbagai polemik sehingga akhirnya menyemarakkan api permusuhan, kerana sengketa dan peperangan hanya akan meleburkan impian dan masa depan sesebuah negara, sehingga akhirnya mengundang kemusnahan kepada umat sejagat.

“Dunia sedang berhadapan dengan pelbagai krisis yang mempunyai kesan secara langsung terhadap masa hadapan generasi muda. Pada hemat Beta, krisis yang paling menzalimi masa hadapan generasi muda dan dunia ialah konflik bersenjata, persengketaan dan peperangan.

“… semenjak berakhirnya Perang Dunia Kedua dalam tahun 1945, dunia tidak pernah aman daripada konflik, persengketaan dan peperangan yang meletus di pelbagai pelusuk dunia.

“Walaupun jutaan nyawa telah terkorban, berlaku kemusnahan harta yang dahsyat, mencetuskan konflik kemanusiaan dan memusnahkan sistem ekologi dunia, namun manusia masih enggan mempelajari dan mengambil iktibar daripada sejarah lampau,” titah baginda dalam Titah Diraja pada Majlis Konvokesyen ke-20 Universiti Kuala Lumpur (UniKL) di sini hari ini. – Bernama


7 hari lancar perang, Russia dakwa kuasai selatan Ukraine

MOSCOW, 28 Rejab 1443H, Rabu – Russia mendakwa pasukannya telah menguasai selatan Ukraine di bandar Kherson, pada hari ketujuh peperangan dua negara itu.

Perkara berkenaan diakui jurucakap Kementerian Pertahanan Russia, Igor Konashenkov yang menyifatkan bandar Kherson kini dikuasai sepenuhnya tentera Russia selepas pasukan Ukraine gagal mempertahankannya.

Beliau mendakwa, keadaan di Kherson berada dalam keadaan stabil dengan premis perniagaan dan kemudahan awam beroperasi seperti biasa, termasuk pengangkutan awam.

“Bandar Kherson tidak mengalami kekurangan bekalan makanan atau keperluan asas manakala penduduknya masih boleh melakukan aktiviti harian mereka seperti biasa.

“Pasukan tentera Russia akan mengadakan perbincangan dengan pihak berkuasa tempatan bagi memastikan semua yang ada di Kherson terus dapat beroperasi seperti biasa,” katanya.

Sementara itu, Datuk Bandar Kherson, Igor Nikolayev menegaskan, beliau tidak akan meninggalkan Kherson dalam apa keadaan sekali pun.

“Kherson akan kekal dalam Ukraine dan kami akan terus bertahan,” katanya.

Nikolayev mendedahkan bandar Kherson kini berdepan keadaan huru-hara apabila bekalan elektrik terputus.

Malah, pihak berkuasa kini bertungkus-lumus ‘mengutip mayat penduduk awam yang bergelimpangan atas jalan’ akibat serangan Russia.

Pihak Russia kini berusaha menawan Mariupul, tenggara negara itu yang merupakan pelabuhan penting. – Agensi


Beku akaun: Puad nasihat Muhyiddin belajar dari UMNO

BANGI, 12 Rejab 1444H, Jumaat – Ahli Majlis Kerja Tertinggi UMNO, Datuk Dr Puad Zarkashi menyarankan Presiden Bersatu, Tan Sri Muhyiddin Yassin supaya belajar daripada pengalaman UMNO apabila akaun parti dibekukan oleh Suruhanjaya Pecegahan Rasuah Malaysia (SPRM).

Semalam, Muhyiddin memaklumkan Bersatu akan menghantar surat kepada SPRM memohon pembekuan akaun parti itu dibatalkan.

Menurut bekas Perdana Menteri itu, SPRM seharusnya mengambil tindakan sedemikian sekiranya selepas siasatan dilakukan tiada bukti dapat mengesahkan dakwaan penyelewengan dalam pakej rangsangan COVID-19.

Beliau berkata, pembekuan akaun menjejaskan Bersatu yang merupakan sebuah pertubuhan politik penting dan besar dalam negara untuk membayar gaji pihak pentadbiran.

“Pembatalan pembekuan akaun parti penting walaupun dinyatakan akaun dibekukan untuk tempoh tiga bulan.

“Sebagai parti politik yang penting, jika tiada wang bagaimana kami dapat meneruskan kerja politik terutama membayar sewa pejabat, gaji kakitangan dan perkara berkaitan pengurusan parti.

“Ini juga menjejaskan kelancaran Perikatan Nasional (PN) bagi menghadapi Pilihan Raya Negeri (PRN) di enam negeri tidak lama lagi kerana Bersatu adalah sebuah parti yang penting dalam gabungan itu,” kata Muhyiddin.

Mengulas perkara itu, Puad mengingatkan Muhyiddin terhadap masalah sama yang pernah dihadapi UMNO apabila akaun parti itu dibekukan selepas Pilihan Raya Umum ke-14 (PRU14).

“Muhyiddin mohon supaya SPRM batalkan pembekuan akaun parti Bersatu. Alasannya parti itu akan sukar membayar gaji staf.

“Ini Muhyiddin kena belajar dengan UMNO. Sengsaranya UMNO bila akaun kena beku.

“Bertahun akaun UMNO kena beku. Baru dua hari lepas rayuan membekukan akaun UMNO ditarik balik,” katanya menerusi hantaran di Facebook beliau malam tadi.


Najib perlu ke Parlimen, bicara 2 kes 1MDB tangguh Januari 2021

KUALA LUMPUR, 21 Rabiulakhir 1442H, Isnin – Perbicaraan dua kes dihadapi Datuk Seri Najib Tun Razak berkaitan skandal 1Malaysia Development Berhad (1MDB) yang masing-masing sepatutnya bersambung minggu ini dan minggu depan, ditangguhkan ke Januari tahun depan berikutan bekas perdana menteri itu perlu menghadiri persidangan Dewan Rakyat di Parlimen.

Kes rasuah dan pengubahan wang haram berjumlah RM2.3 bilion di hadapan Hakim Mahkamah Tinggi Collin Lawrence Sequerah sebelum ini dijadualkan dari 14 hingga 17 Disember ini, dengan pihak pembelaan dijangka meneruskan soal balas ke atas bekas Ketua Pegawai Eksekutif 1MDB Mohd Hazem Abdul Rahman.

Bagi kes meminda laporan akhir audit 1MDB yang dihadapi Najib dan bekas Ketua Pegawai Eksekutif 1MDB Arul Kanda Kandasamy di hadapan Hakim Mahkamah Tinggi Mohamed Zaini Mazlan, ditetapkan hari ini hingga Khamis dengan pihak pembelaan akan menyoal balas Pengarah Audit Jabatan Audit Negara (JAN) Datuk Nor Salwani Muhammad dan seramai 11 saksi pendakwaan lagi dijangka dipanggil memberi keterangan.

Peguam Nur Syahirah Hanapiah yang mewakili Najib memberitahu pemberita pihaknya menulis surat kepada kedua-dua mahkamah minggu lepas, memohon supaya perbicaraan kedua-dua kes itu dilapangkan berikutan anak guamnya perlu menghadiri persidangan Dewan Rakyat yang telah ditetapkan hingga 17 Disember ini.

“Sehubungan itu, mahkamah telah menetapkan tarikh baharu untuk menyambung perbicaraan kedua-dua kes tersebut iaitu bagi kes rasuah, mahkamah menetapkan 4 hingga 7 Jan tahun depan manakala bagi kes meminda laporan akhir audit 1MDB, mahkamah menetapkan 18 hingga 21 Januari tahun depan,” katanya di sini hari ini.

Nur Syahirah ditemui selepas pengurusan kedua-dua kes di hadapan dua Timbalan Pendaftar Mahkamah Tinggi, Farah Azura Mohd Saad dan Catherine Nicholas, yang turut dihadiri Timbalan Pendakwa Raya Ahmad Akram Gharib dan Mohamad Mustaffa P. Kunyalam.

Bagi kes rasuah, mahkamah turut menetapkan tarikh-tarikh lain untuk sambung bicara iaitu 25 hingga 27 Januari, 2 hingga 4 Februari, 8 hingga 11 Februari dan 15 hingga 18 Februari, 5 hingga 8 April, 19 hingga 22 April dan 26 hingga 28 April, 3 hingga 6 Mei, 17 hingga 20 Mei dan 24 hingga 27 Mei, 1 hingga 3 Jun, 8 hingga 10 Jun, 21 hingga 24 Jun dan 28 hingga 30 Jun serta 5 hingga 8 Julai tahun depan.

Sementara bagi kes meminda laporan akhir audit 1MDB, mahkamah juga menetapkan tarikh-tarikh lain untuk sambung bicara iaitu 22 hingga 24 Feb, 8 hingga 11 Mac, 5 hingga 8 April dan 12 hingga 15 April tahun depan.

Najib, 67, didakwa menggunakan kedudukannya untuk mengarahkan agar pindaan dilakukan terhadap laporan akhir audit 1MDB yang telah ‘dimuktamadkan’ oleh Ketua Audit Negara sebelum ‘dimuktamadkan sekali lagi’ dan dibentangkan kepada Jawatankuasa Kira-Kira Wang Negara (PAC) untuk mengelak sebarang tindakan diambil terhadap beliau.

Arul Kanda, 44, pula didakwa bersubahat dengan Najib dalam melakukan pindaan tersebut bagi melindungi Ahli Parlimen Pekan itu daripada dikenakan tindakan tatatertib, sivil atau jenayah berkaitan isu 1MDB.

Najib juga menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah wang yang sama. – Bernama


Tubuh jawatankuasa khas siasat isu Azam Baki: Pengerusi PAC

KUALA LUMPUR, 29 Rejab 1443H, Khamis – Pengerusi Jawatankuasa Kira-Kira Wang Negara (PAC) Wong Kah Woh hari ini menggesa kerajaan menubuhkan satu jawatankuasa siasatan khas berhubung isu berkaitan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Wong (PH-Ipoh Timur) berkata jawatankuasa itu perlu menyiasat isu berhubung pegangan saham milik Azam dan membentangkan laporan siasatan kepada Parlimen.

“Isu berkaitan pegangan saham Azam sehingga hari ini, rakyat tidak diberitahu apa keadaan sebenar dan apa yang terjadi.

“Semalam, Menteri di Jabatan Perdana Menteri (Datuk Seri Dr Wan Junaidi Tuanku Jaafar) jawab bahawa kes ini sudah selesai di antara Suruhanjaya Sekuriti Malaysia (SC) dan Azam namun apa yang telah selesai?” katanya ketika membahaskan Titah Diraja pada persidangan Dewan Rakyat hari ini.

Januari lepas, Jawatankuasa Pilihan Khas Parlimen (PSC) memutuskan satu mesyuarat memanggil Azam untuk menjelaskan isu berhubung pemilikan saham beliau.

Bagaimanapun, prosiding yang dirancang pada 19 Jan itu ditangguhkan dan Pengerusi PSC Abdul Latiff Abdul Rahman berkata pihaknya akan merujuk kepada Pejabat Penasihat Undang-Undang Parlimen berikutan terdapat beberapa isu perundangan yang memerlukan pandangan undang-undang terlebih dahulu sebelum ia diteruskan.

Dalam jawapan bertulis di Dewan Rakyat hari ini pula, Kementerian Kewangan memaklumkan hasil inkuiri SC menunjukkan Azam adalah penama akaun saham itu dan beliau mempunyai kuasa ke atasnya.

“Azam telah mengendalikan akaun saham yang dibukanya dan telah menyampaikan arahan untuk jual, beli serta pemindahan saham daripada akaun itu,” katanya.

Menurut Kementerian Kewangan, SC sebagai pihak berkuasa berwibawa telah menamatkan inkuiri dan berdasarkan keterangan bebas yang diperoleh, ia memutuskan bahawa tiada pelanggaran terhadap Seksyen 25(4) Akta Perindustrian Sekuriti (Depositori Pusat) 1991 (Akta 453) yang dilakukan oleh Azam.

Kementerian Kewangan menjawab soalan Khoo Poay Tiong (PH-Kota Melaka) yang meminta Menteri Kewangan menyatakan adakah SC telah memanggil Azam dalam penyiasatan isu akaun saham itu serta justifikasi SC dalam menyimpulkan bahawa beliau ialah penama dan mempunyai kuasa ke atas akaun itu. – Bernama


‘Nak pertahan Palestin, tapi tak setuju persetan musuh?’

BANGI, 8 Rabiulakhir 1445H, Isnin – Tindakan individu yang mahu mempertahankan Palestin tetapi tidak mahu menaikkan entiti perjuangan disifatkan sebagai paradoks dalam pemikiran.

Pengarah Sekretarat Majlis Ulama ISMA (MUIS), Ustaz Ahmad Syamil Mohd Esa berkata, pemikiran sedemikian berlaku kepada mereka yang suka menggunakan kaedah ‘menang-menang’ dalam apa jua konflik meskipun dengan pembunuh.

“Nak pertahankan Palestin tapi tak nak naikkan entiti perjuangan Palestin. Nak pertahankan Palestin tapi tak setuju persetankan musuh Palestin.

“Nak pertahankan Palestin tapi gelar orang yang sokong Palestin dengan gelaran ‘z10nis’ yang sedang membunuh orang-orang Palestin.

“Itulah paradoks pemikiran bagi mereka yang suka guna kaedah ‘win-win’ dalam apa jua konflik walau dengan pembunuh sekalipun,” katanya dalam kenyataan, hari ini.

Mengulas lanjut, beliau berkata, golongan ini juga akan bertindak mengambil jalan selamat bagi meraikan semua pihak tetapi berhabis-habisan mencela dan kritik saudara sendiri yang tak sebulu dengannya.

“Kekeliruan ini berlaku kerana kelirunya halatuju dan pemikiran, hingga tindakannya mengelirukan orang lain,” katanya.

Justeru, Ustaz Ahmad Syamil berpandangan, golongan ini sepatutnya tidak melibatkan pihak dan individu-individu lain dalam kekeliruan berkenaan.

“Nak keliru, simpan sendirilah. Tak perlu libatkan orang lain. Itu juga adalah sebuah sedekah,” katanya.

Semalam, himpunan ‘Freedom For Palestine’ yang disertai ribuan rakyat bagi menunjukkan tanda solidariti kepada Palestin tercalar berikutan penganjurnya didakwa mengecam peserta yang membawa sepanduk ‘Netanyahu Penjenayah Perang’ dan bendera Gerakan Perjuangan Islam Palestin (Hamas).

Lebih mengejutkan adalah apabila penganjur melabelkan peserta yang mengangkat plakad ‘Netanyahu Penjenayah Perang’ bersikap seperti Zionis Israel.

Tambah mengecewakan lagi, penganjur juga memberi amaran beberapa kali supaya tidak melaungkan ‘Allahuakbar’ dengan alasan perhimpunan berkenaan disertai pelbagai lapisan rakyat dari kaum berbeza di negara ini.

Himpunan yang berlangsung di Dataran Merdeka Kuala Lumpur itu dianjurkan Viva Palestina Malaysia (VPM) dan MyCARE.


PM perlu berani perkukuh peranan Islam sebagai Agama Persekutuan

BANGI, 2 Safar 1443H, Khamis – Konsep ‘Keluarga Malaysia’ diharap dapat mengembalikan negara ini kepada identiti watan yang asal atas semangat Perlembagaan serta Rukun Negara – yang sekian lama menjadi tunjang perpaduan rakyat berbilang kaum dan agama.

Setiausaha Agung BERJASA, Ir Ts Lukman Al Hakim berkata, konsep dibawa Perdana Menteri, Datuk Seri Ismail Sabri Yaakob seharusnya memperkukuh peranan Islam sebagai Agama Persekutuan, Melayu sebagai bangsa tunggak serta Raja sebagai payung negara.

Ia tidak sepatutnya mengikis semua tiang seri itu kononnya atas niat mulia ‘meraikan’ kepelbagaian kaum dan agama di Malaysia.

“Seakan sudah menjadi kemestian setiap Perdana Menteri baharu yang dilantik menerajui kepimpinan negara akan mengangkat satu tema atau ‘tagline’ bagi mengungkap pembaharuan yang ingin dibawa.

“Datuk Seri Ismail Sabri memilih ‘Keluarga Malaysia’.

“Namun perinciannya masih belum jelas. Biasalah. Perdana Menteri sebelum-sebelum ini juga memilih tema dahulu. Kemudian barulah dilantik konsultan bagi mengisi perinciannya,” katanya dalam kenyataan hari ini.

Lukman mendakwa, bangsa Melayu sudah cukup bertoleransi selama 64 tahun yang lalu, sehingga mereka terus tertinggal dari segenap aspek kehidupan bernegara.

Dakwanya, yang kaya dan berjaya hanya pemimpin politik Melayu.

Sehubungan itu, beliau menggesa Perdana Menteri supaya berani membuat perubahan yang sebenar.

“Jika tidak ‘Keluarga Malaysia’ akan mengikut jejak langkah ‘1Malaysia’ yang akhirnya terkubur begitu sahaja bersama individu yang menciptanya

“Tiada kesan. Tiada siapa yang perasan,” katanya.


Peneroka haram Israel gali telaga kampung rakyat Palestin, ‘taktik’ ambil alih kawasan

LEMBAH JORDAN, 17 Syaaban 1444H, Jumaat – Peneroka haram terus melakukan kerja penggalian telaga sebagai ‘taktik’ untuk mengambil alih kawasan berkenaan di timur kampung Ein el-Beida, utara Lembah Jordan.

Menurut aktivis tempatan, Aref Daraghmeh, peneroka haram Yahudi telah melakukan kerja-kerja penggalian berkenaan sejak dua minggu di kawasan Khirbet Ad-Dair.

Situasi itu dibimbangi akan menyebabkan hak petani-petani Palestin dinafikan.

Di bawah undang-undang antarabangsa, menghalau penduduk dari rumah mereka dianggap pemindahan paksa dan merupakan jenayah perang.

Namun, penduduk Palestin di Lembah Jordan sudah tidak asing lagi dengan dasar Israel yang sering mengganggu mereka.

Kawasan Lembah Jordan yang merupakan kawasan subur yang mengalir ke sepanjang Sungai Jordan merupakan penempatan kepada kira-kira 65,000 penduduk Palestin dan kira-kira 30 peratus daripada Tebing Barat.

Sejak 1967, Israel telah memindahkan 11,000 peneroka haram ke Lembah Jordan dan sebahagian daripada mereka membina kediaman di atas tanah milik rakyat Palestin.

Malah, Israel juga menetapkan 46 peratus daripada kawasan Lembah Jordan itu sebagai zon ketenteraan tertutup dan menggunakan alasan berkenaan untuk memindahkan penduduk Palestin.

Kini kira-kira 6,200 penduduk Palestin yang tinggal di 38 komuniti di kawasan zon tertutup itu perlu mendapat kebenaran daripada pihak berkuasa Israel untuk memasuki dan tinggal di kawasan berkenaan. – Agensi


19 maut lori minyak terbakar di Afghanistan

KABUL, 24 Jamadilawal 1444H, Isnin – Sekurang-kurangnya 19 orang maut dan puluhan yang lain cedera dalam kemalangan membabitkan sebuah lori yang membawa muatan minyak di utara Kabul, Afghanistan.

Kejadian dipercayai berlaku apabila sebuah lori yang membawa muatan minyak dilaporkan terbalik sebelum terbakar di Terowong Salang, di wilayah Parwan.

Insiden itu menyebabkan kedua-dua laluan di kawasan pergunungan itu sesak dan terpaksa ditutup kepada semua kenderaan.

Gambar yang tersebar di media sosial menunjukkan beberapa kenderaan hangus sepenuhnya selepas kejadian berkenaan.

Jurucakap Gabenor Parwan, Hekmatullah Shamim berkata, sehingga kini 19 mangsa disahkan terkorban dan angka itu dijangka meningkat, manakala 32 yang lain cedera.

Katanya, lori yang membawa muatan minyak itu terbakar sehingga mengakibatkan beberapa kenderaan lain juga terkesan.

Kebanyakan mangsa yang terlibat termasuk wanita dan kanak-kanak, lebih malang ada korban yang rentung akibat kebakaran berkenaan.

Laluan terowong berkenaan terpaksa ditutup kepada semua lalulintas berikutan operasi menyelamat masih diteruskan.

Laluan Terowong Salang merupakan lebuh raya di kawasan pergunungan pada ketinggian sekitar 3,650 meter.

Lebuh raya berkenaan dibina pada awal tahun 1950-an oleh tentera Soviet termasuk terowong sepanjang 2.6 kilometer.

Laluan berkenaan terletak di Banjaran Hindu Kush yang menghubungkan bandar Kabul ke utara Afghanistan.

Laluan Terowong Salang dilaporkan pernah terbakar pada 1982 dan mengorbankan kira-kira 400 orang walaupun ada pihak yang menganggarkan jumlah kematian berkenaan lebih tinggi sehingga mencecah ribuan orang. – Agensi


2 kanak-kanak gejala teruk HFMD dirawat di ICU

BANGI, 25 Syawal 1443H, Khamis – Menteri Kesihatan, Khairy Jamaluddin memaklumkan hanya dua kanak-kanak yang disahkan penyakit tangan, kaki dan mulut (HFMD) mengalami gejala teruk dan memerlukan rawatan di Wad Rawatan Rapi (ICU) setakat semalam.

Beliau berkata, kedua-dua kes ini positif entovirus 71 (EV71), di mana seorang daripadanya telah beransur pulih dan tidak memerlukan bantuan pernafasan lagi, namun masih dipantau di ICU.

Manakala, kes kedua masih lagi memerlukan bantuan pernafasan tetapi dalam keadaan stabil, katanya.

“Dari 1 Januari hingga 25 Mei 2022, sebanyak 57,510 kes HFMD telah dilaporkan iaitu peningkatan sebanyak 24 kali ganda bagi tempoh yang sama bagi tahun 2021 (semasa pandemik) iaitu 2,333 kes.

“Jika dibandingkan dengan tempoh masa yang sama bagi tahun 2019 (sebelum pandemik COVID-19) peningkatan kes pada tahun 2022 adalah sebanyak 27,664 kes iaitu hampir sekali ganda,” katanya dalam kenyataan, hari ini.

Khairy berkata, peningkatan kes mula melebihi paras waspada atau ‘alert line’ iaitu 878 pada minggu epid (ME) 11/2022 apabila sebanyak 895 kes dilaporkan.

Beliau berkata, kes HFMD semakin meningkat sehingga melebihi paras amaran iaitu 1215 pada ME14/2022 (3-9 April 2022) apabila sebanyak 1,653 kes dilaporkan.

“Peningkatan kes ketara berlaku sejak April 2022 berikutan pembukaan aktiviti sosial, termasuk sesi kehadiran penuh sekolah, taska, tadika dan tabika.

“Selain itu, kebersihan diri yang tidak terjaga terutama amalan mencuci tangan, penjarakan fizikal dan penggunaan pelitup muka boleh menyebabkan berlakunya jangkitan HFMD,” katanya.

Katanya, peningkatan kes semakin memuncak pada ME20/2022 dan ME21/2022 disebabkan oleh aktiviti sosial semasa sambutan Hari Raya.

Beliau berkata, sehingga kini bilangan kes mingguan terus meningkat dengan julat kes dilaporkan antara 1,500 ke 15,000 seminggu atau 300 hingga 2,000 kes sehari.

Menurut Khairy, Selangor adalah negeri tertinggi mencatatkan kes HFMD iaitu 16,286 kes, diikuti Wilayah Persekutuan Kuala Lumpur dan Putrajaya (7,298), Perak (5,045), Kelantan (4,194) serta Sabah (3,829).


Syarikat pemborong berlesen disyaki seleweng minyak masak bersubsidi

PUTRAJAYA, 8 Jamadilawal 1443H, Isnin – Sebuah syarikat pemborong barang kawalan berlesen di Rawang, Selangor, dikesan melakukan aktiviti penyelewengan minyak masak bersubsidi susulan penemuan 8,500 kilogram (kg) minyak subsidi paket 1kg dalam serbuan di premisnya pada Rabu lepas (8 Disember).

Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata syarikat tersebut disyaki mengaburi pihak berkuasa dengan menggunakan premisnya sebagai tempat melakukan aktiviti penyelewengan minyak masak bersubsidi paket 1kg yang dipindahkan ke dalam bekas minyak masak industri sebelum dipasarkan.

Beliau berkata, serbuan pada 2 petang itu menemukan dua unit tangki berkapasiti 250 tan metrik yang bersambung berisi keseluruhan 19,120kg minyak masak, sisa plastik minyak masak bersubsidi paket 1kg yang telah digunting, peralatan untuk pemindahan minyak masak bersubsidi ke dalam tangki industri, dengan nilai sitaan kira-kira RM203,750.

Azman dalam kenyataan hari ini berkata siasatan awal mendapati kegiatan itu telah berlangsung hampir sembilan bulan, iaitu sejak syarikat tersebut mendapat lesen borong pada Mac lepas dengan mendapatkan bekalan minyak masak bersubsidi paket 1kg daripada pemborong berlesen.

“Minyak tersebut seterusnya dileraikan menggunakan mesin dan dikumpulkan di dalam dua unit tangki berkapasiti 250 tan metrik untuk dipasarkan sebagai minyak masak industri,” katanya.

Kes disiasat di bawah Seksyen 21, Akta Kawalan Bekalan 1961 kerana memiliki barang kawalan minyak masak dalam keadaan menimbulkan syak munasabah untuk melakukan kesalahan di bawah 13 (1) Peraturan-Peraturan Kawalan Bekalan 1974.

Azman berkata seorang pengarah syarikat berumur 20 tahun yang berada di dalam premis ketika serbuan ditahan bagi membantu siasatan. – Bernama


58 kes baharu penyakit berjangkit dikesan di kalangan mangsa banjir

KUALA LUMPUR, 2 Jamadilakhir 1443H, Rabu – Sebanyak 58 lagi kes baharu penyakit berjangkit dikesan dalam kalangan mangsa banjir di seluruh negara, kata Kementerian Kesihatan, hari ini.

Dalam satu kenyataan, Ketua Pengarah Kesihatan, Tan Sri Dr Noor Hisham Abdullah berkata, 32 adalah jangkitan saluran pernafasan akut (ARI), 20 adalah penyakit kulit manakala enam adalah kes jangkitan akut gastroenteritis (AGE).

“Ini menjadikan jumlah kumulatif penyakit berjangkit yang ditemui dalam kalangan mangsa banjir kepada 2,270,” kata Dr Noor Hisham.

Tiada kes baharu COVID-19 dalam kalangan mangsa banjir dilaporkan dalam tempoh 24 jam lalu sehingga jam 3 petang hari ini.

Dr Noor Hisham berkata, pada masa ini, jumlah kes COVID-19 dalam kalangan mangsa banjir kekal 465, dengan 15 daripadanya ditemui di pusat pemindahan sementara (PPS).

Pada masa ini, terdapat 11,355 mangsa banjir di seluruh negara di Pahang, Selangor, Negeri Sembilan, Melaka, Johor dan Sabah.

Terdapat 147 PPS yang masih beroperasi di enam negeri.

Pada hari Rabu, Malaysia merekodkan 3,270 kes baharu COVID-19, menjadikan jumlah kumulatif jangkitan kepada 2,773,156.


Pakistan lancar vaksin COVID-19 PakVac

KARACHI, 21 Syawal 1442H, Rabu – Pakistan melancarkan vaksin COVID-19 dikenali CanSino, yang dihasilkan dengan bantuan China pada Selasa.

Dijenamakan semula sebagai Pakvac, vaksin dos tunggal itu dihasilkan dan dibungkus di Institut Kesihatan Kebangsaan (NIH) Islamabad serta dikendalikan oleh kerajaan di bawah pengawasan pakar dari China.

China berkongsi teknologi dan memindahkan bahan mentah vaksin itu ke Islamabad pada April lalu.

Penasihat Perdana Menteri, Faisal Sultan ketika berucap pada majlis pelancaran vaksin itu di ibu negara, mengucapkan tahniah kepada kakitangan NIH selain menambah bahawa penghasilan vaksin daripada bahan mentah bukan tugas mudah.

Beliau turut berterima kasih kepada China kerana membantu Pakistan dalam penghasilan vaksin.

Duta Besar China ke Pakistan, Nong Rong dalam ucapan berkata, negaranya akan terus membantu Pakistan dalam memerangi COVID-19.

Secara permulaan, sekitar 118,000 dos vaksin PakVac telah dihasilkan.

Pakistan adalah antara negara pertama yang mengambil bahagian dalam ujian klinikal vaksin CanSino China.

Sebelum ini, China telah memberikan lebih daripada 1.5 juta dos vaksin kepada Pakistan sebagai hadiah dan berjanji akan memberi lebih banyak ramuan.

Pakistan telah meluluskan penggunaan vaksin Sinopharm, CanSino dan Sinovac dari China, AstraZeneca dari United Kingdom (UK), Sputnik dari Russia dan vaksin Pfizer yang dibiayai oleh Jerman di negara itu.

Setakat ini, hampir lapan juta daripada 207 juta penduduk telah menerima suntikan vaksin.

Pakistan merancang untuk menyuntik vaksin kepada 70 juta orang pada akhir tahun ini. – Agensi


Masjid di Terengganu diarah sedia lebih banyak kanopi

KUALA TERENGGANU, 15 Rejab 1443H, Khamis – Semua masjid di negeri ini diarah menyediakan lebih banyak kanopi bagi membolehkan ramai jemaah menunaikan solat Jumaat.

Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, perkara itu diputuskan dalam mesyuarat khas pada 11 Januari lalu berikutan kebimbangan Sultan Terengganu, Sultan Mizan Zainal Abidin terhadap kehadiran dan sikap segelintir jemaah.

“Ahli jawatankuasa masjid perlu memainkan peranan berterusan dalam menggalakkan jemaah hadir menunaikan solat Jumaat.

“Penyediaan kanopi mencukupi itu melibatkan kawasan parkir masjid atau di ruangan kosong lain yang bersesuaian.

“Di samping itu, masjid yang mempunyai ruangan solat bertingkat pula hendaklah dibuka bagi digunakan sepenuhnya untuk ibadah berkenaan,” katanya dalam kenyataan, hari ini.

Dalam masa sama, beliau meminta kerjasama daripada AJK masjid dan surau untuk terus memastikan prosedur operasi standard (SOP) sentiasa dipatuhi serta dilaksanakan dengan sebaiknya.

“Penggunaan pengimbas suhu tidak lagi diwajibkan namun jemaah dikehendaki merekodkan butiran diri menerusi aplikasi MySejahtera atau ditulis di dalam buku yang disediakan,” katanya.

Shaikh Harun menambah, mesyuarat turut bersetuju menangguhkan bacaan qunut nazilah ketika solat Jumaat dan solat hajat selepas Jumaat.

“Jabatan Hal Ehwal Agama Terengganu (JHEAT) melalui semua pejabat agama daerah turut diminta membuat pemantauan kehadiran ahli kariah lelaki ke masjid untuk solat Jumaat,” katanya.


Malaysia #QuranHour platform keluarga dekati al-Quran

SHAH ALAM, 27 Zulhijjah 1441H, Isnin – Program Malaysia #QuranHour yang akan berlangsung pada 30 Ogos ini disifatkan sebagai platform terbaik bagi keluarga Islam untuk mendekatkan diri dengan al-Quran.

Pengasas Yayasan Warisan Ummah Ikhlas Datuk Husammuddin Yaacub berkata menerusi program itu, ia secara tidak langsung akan mendorong mereka (keluarga Islam) untuk meluangkan masa bersama-sama membaca al-Quran selama satu jam.

“Disebabkan pandemik COVID-19 sedang melanda negara, kita lebih galakkan setiap keluarga Islam berkumpul di rumah masing-masing untuk membaca al-Quran pada program yang berlangsung bermula 12 tengah hari hingga 1 tengah hari itu.

“Program ini dianjurkan pada hari Ahad, pastinya kebanyakan ahli keluarga tidak bekerja dan ia adalah peluang terbaik untuk mereka memulakan langkah berinteraksi dengan al-Quran menerusi dua surah yang diketengahkan iaitu Ar-Rahman dan Al-Furqan,” katanya pada sidang media program itu di Kompleks Karangkraf di sini hari ini.

Turut hadir, Ketua Pegawai Eksekutif Yayasan Warisan Ummah Ikhlas Marhaini Yusoff.

Beliau berkata bertemakan ‘MengQURANkan Bangsa MengIKHLASkan Ummah’, program itu bukan sahaja mengajak umat Islam membaca al-Quran tetapi turut mengamalkan keperibadian 12 personaliti ‘Ibadurrahman’ yang terkandung dalam surah Al-Furqan.

“Menerusi ayat 63 hingga 77 (surah Al-Furqan), 12 personaliti itu menggambarkan akhlak umat Rasullullah SAW antaranya mendirikan solat pada malam hari, berbudi bahasa dan memohon kebaikan untuk keluarga.

“…dan seiring dengan bulan kebangsaan, kita turut berharap program ini akan membina diri umat Islam dengan personaliti ‘Ibadurrahman’ sekali gus membentuk negara dengan umat berbudi dan beradab,” katanya.

Katanya, program Malaysia #QuranHour yang masuk tahun ke-6 penganjurannya itu akan disiarkan secara langsung dari studio TV AlHijrah. – Bernama


Identiti pemandu rentung sudah dikenal pasti

BANGI, 6 Syawal 1443H, Sabtu – Identiti pemandu Proton Persona yang rentung selepas terbabit kemalangan di Kilometer 19.4 Lebuhraya Utara Selatan (arah selatan) berhampiran Napoh, pada Khamis sudah dikenal pasti.

Ketua Polis Daerah Kubang Pasu, Superintendan Rodzi Abu Hassan berkata, mangsa berusia 30 tahun dikenali sebagai Muhammad Akhimullah Amaran.

Katanya, mangsa bekerja sebagai penjaga stor.

“Mangsa beralamat di Taman Masmuda, Kangar, Perlis.

“Siasatan masih dilakukan mengikut Seksyen 41(1) Akta Pengangkutan Jalan 1987,” katanya dalam satu kenyataan hari ini.

Dalam kejadian kira-kira jam 11.50 malam kelmarin, seorang lelaki rentung selepas kereta Proton Persona yang dipandunya terbakar setelah terbabit kemalangan dengan kenderaan pelbagai guna (MPV) Toyota Vellfire.

Pemandu Proton Persona berkenaan dipercayai tersepit dan disahkan meninggal dunia di tempat kejadian.


KDP wajar jadi rujukan utama martabat kosa kata bahasa Melayu

BANGI, 30 Safar 1444H, Selasa – Kamus Dewan Pustaka (KDP) sewajarnya menjadi rujukan utama dalam usaha ke arah memartabatkan kosa kata bahasa Melayu.

Ahli Lembaga Pengelola Dewan Bahasa Pustaka (DBP), Tan Sri Syed Danial Syed Ahmad berkata, sehingga kini lebih 120,000 jumlah entri dan subentri merangkumi pelbagai kata akar serta kata terbitan terkandung dalam KDP dan dilihat mampu menjadi tanda aras perkembangan bahasa Melayu di negara ini.

“Usaha ini dilihat selaras dengan aspirasi negara mahu memartabatkan bahasa Melayu sebagai bahasa kebangsaan negara.

“Namun begitu, bahagian Dewan Bahasa, Dewan Majalah baik bahagian Perkamusan perlu menambah baik lagi dan mempelbagai usaha demi manfaat rakyat serta negara dan penggunaan bahasa sebagai bahasa kebangsaan.

“Dalam Kamus Dewan Perdana ini, ada sebutan yang ditulis dalam fonetik misalnya sepak dan se’pak. Ada simbol fonetiknya, jadi tidak mengelirukan pengguna,” katanya seperti dilapor berita.rtm.my hari ini.

Terdahulu beliau menghadiri persidangan Kolokium Perkamusan Melayu, Kamus Dewan Perdana, Khazanah Unggul Negara di Kuala Lumpur.

Beliau pada masa sama menggesa supaya aktiviti penyusunan kamus Melayu perlu sentiasa diperkasa lagi dalam mengembangkan dan mempelbagaikan kosa kata bahasa Melayu.


Selepas Pahang, PEMBELA gegar isu ceroboh tanah di seluruh Malaysia

BANGI, 10 Jamadilawal 1442H, Jumaat – Selepas kejayaan menyuarakan isu pencerobohan tanah di Pahang baru-baru ini, Pertubuhan-Pertubuhan Pembela Islam (PEMBELA) kini semakin lantang apabila bakal melakukan perkara sama di negeri-negeri lain di seluruh Malaysia.

Dalam satu kenyataan hari ini, PEMBELA berkata, perkara itu adalah satu permulaan kepada kebangkitan rakyat, khususnya golongan peribumi bagi menuntut semula hak mereka yang diambil dan diceroboh.

“Bukan di Raub sahaja, bukan di Pahang sahaja. Kita akan gegar negeri lain agar kita tidak buta, pekak dan bisu apabila tanah diceroboh,” katanya.

Sebelum ini PEMBELA giat mengajak orang Melayu termasuk badan bukan kerajaan (NGO) untuk mengambil berat selain hadir memberikan sokongan menantikan keputusan mahkamah berkaitan isu pencerobohan tanah di Pahang.

Usaha pertubuhan itu membuahkan hasil apabila Mahkamah Tinggi Kuantan pada pada 23 Disember lalu menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.


Perbicaraan kes 1MDB Najib di Mahkamah Tinggi ditangguhkan

KUALA LUMPUR, 20 Muharam 1444H, Khamis – Perbicaraan Datuk Seri Najib Tun Razak berhubung kes penyelewengan dana RM2.3 bilion 1Malaysia Development Berhad (1MDB) yang dijadualkan bersambung minggu depan, ditangguhkan sementara menunggu perkembangan rayuan terakhirnya dalam kes SRC International Sdn Bhd.

Hakim Datuk Collin Lawrence Sequerah menetapkan 23 Ogos untuk pengurusan kes bagi pihak-pihak berkaitan mengemas kini perkembangan rayuan kes SRC Najib di Mahkamah Persekutuan.

Peguam Najib, Aizuddin Wan Mohammed memberitahu hakim bahawa beliau menjangka prosiding rayuan itu berlangsung sehingga munggu depan.

“Kami jangka ia akan berterusan sehingga minggu depan memandangkan tarikhnya telah ditetapkan oleh Mahkamah Persekutuan. Saya rasa empat hari akan datang (22 – 25 Ogos) perbicaraan 1MDB minggu depan seharusnya dilapangkan,” katanya.

Timbalan Pendakwa Raya Mohamad Mustafa P Kunyalam mewakili pendakwa raya.

Najib, 69, menghadapi empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Sementara itu Mohamad Mustafa memberitahu pemberita bahawa perbicaraan kes meminda laporan audit 1MDB yang melibatkan Najib dan bekas ketua pegawai eksekutif 1MDB Arul Kanda Kandasamy akan bersambung pada 26 Ogos.

Beliau berkata perbicaraan sepatutnya diteruskan hari ini di hadapan Hakim Mohamed Zaini Mazlan, namun telah ditangguhkan atas sebab yang sama.

“Semalam kami menerima surat daripada Timbalan Pendaftar Mahkamah Tinggi yang memaklumkan permohonan untuk melapangkan perbicaraan hari ini seperti yang diminta peguam Najib dua hari lepas, telah dibenarkan.

“Mahkamah menetapkan 26 Ogos dan beberapa tarikh lain pada 2 Sept serta 21, 25 dan 28 Okt untuk meneruskan perbicaraan,” katanya.

Najib, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadap beliau, manakala Arul Kanda, pula didakwa bersubahat dengan Najib dalam membuat pindaan itu bagi melindungi Najib daripada tindakan tatatertib, sivil atau jenayah berkaitan 1MDB. – Bernama


Adakah darurat solusi terbaik untuk Malaysia?

Oleh Ainul Illia Meor Suzurudin

BANGI, 8 Rabiulawal 1442H, Ahad – Sekiranya darurat dilaksanakan – atas persetujuan dan perkenan Raja-Raja Melayu – pastinya membawa kebaikan terutama dalam menangani penularan wabak COVID-19 yang semakin ‘menggila’.

Ini kerana, setakat semalam sahaja, negara buat pertama kali mencatatkan 1,228 kes baharu – paling tinggi melebihi 1,009 kes yang direkodkan sejak Mac 2020.

Lebih membimbangkan, apabila 889 kes dicatatkan di Sabah rentetan Pilihan Raya Negeri (PRN) yang terpaksa diadakan, hanya kerana kerakusan ahli politik merebut kuasa, tanpa menghiraukan kesihatan dan kebajikan rakyat.

Bagi mengelakkan insiden sama berulang, pemerhati politik, Ir Muhammad Lukman Abdul Hakim

Muhammad berkata, Perdana Menteri, Tan Sri Muhyiddin Yassin juga perlu mengelakkan Pilihan Raya Umum ke-15 (PRU15) diadakan dalam masa terdekat ketika gelombang COVID-19 semakin memuncak.

“Pengisytiharan darurat adalah salah satu cara terbaik untuk melambatkan PRU15 walaupun pada pandangan saya ia seakan tidak dapat dielakkan lagi.

“Ini kerana kegilaan Datuk Seri Anwar Ibrahim yang dan konco-konco yang amat kemaruk kuasa, tidak menghiraukan kebajikan rakyat walaupun apa yang telah berlaku pasca PRN Sabah baru-baru ini,” katanya ketika dihubungi Ismaweb.net, hari ini.

Pada masa sama, Lukman yakin sekiranya darurat tidak berlaku, Anwar akan memaksa PRU15 untuk dilaksanakan secepat mungkin bagi merampas kuasa.

“Angkara tamakkan kuasa juga mereka tidak akan menghiraukan risiko penyebaran COVID-19 yang bakal berlaku,” katanya lagi.

Petang ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah  mengadakan rundingan dengan Raja-Raja Melayu bagi membincang dan memperhalusi cadangan yang dikemukakan Perdana Menteri, Tan Sri Muhyiddin Yassin antaranya termasuk pengisytiharan darurat.

Rundingan ini dibuat selepas Muhyiddin mengadap Sultan Al-Abdullah di Istana Abdulaziz, Kuantan pada Jumaat lalu.


Syor guna hujah lebih kuat cabar keabsahan sekolah vernakular

Oleh Ainul Illia Meor Suzurudin

BANGI, 25 Jamadilawal 1443H, Khamis – Ikatan Guru-guru Muslim Malaysia (iGuru) mengesyorkan empat plaintif dalam kes mencabar keabsahan sekolah vernakular meneliti dan mengemukakan hujah yang lebih kuat untuk dibawa ke peringkat rayuan.

Presidennya, Ustaz Azizee Mohd Hassan keputusan berkata, kes ini akan menjadi kes rujukan berkaitan keabsahan sekolah vernakular dan beliau tidak menafikan usaha untuk menghapuskan sekolah vernakular adalah rumit dan sukar.

“Pihak yang membawa isu ini boleh merayu di mahkamah rayuan meskipun keputusan semalam tidak memihak kepada plaintif.

“Mungkin pihak plaintif perlu melihat kepada aspek dengan hujah yang lebih kuat terutama sejauh mana sekolah vernakular memupuk perpaduan bangsa.

“Untuk menolak keabsahaan sekolah vernakular, adalah wajar Suruhanjaya Siasatan Diraja (RCI) ditubuhkan untuk melihat sejauh mana sekolah vernakular berjaya memupuk identiti nasional,” katanya kepada Ismaweb.net, hari ini.

Semalam, Mahkamah Tinggi memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Hakim Datuk Mohd Nazlan Mohd Ghazali membuat keputusan itu selepas menolak saman oleh Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA) dan Ikatan Muslimin Malaysia (ISMA).

Kesemua badan bukan kerajaan itu memohon untuk mendapatkan perisytiharan bahawa seksyen 2,17 dan 28 dalam Akta Pendidikan 1996 yang membenarkan penggunaan dua bahasa terbabit di sekolah vernakular adalah bercanggah dengan peruntukan 152(1)(a) Perlembagaan.

Mereka juga memohon perisytiharan kewujudan dan penubuhan sekolah terbabit bertentangan dengan Perlembagaan.

Bagaimanapun dalam penghakiman, Mohd Nazlan berkata, penubuhan dan kewujudan sekolah vernakular tidak melanggar Perkara 5 (kebebasan diri), Perkara 8 (hak kesamarataan), Perkara 10 (kebebasan bercakap, berhimpun dan berpersatuan), Perkara 11 (kebebasan beragama) dan Perkara 12 (hak berkenaan pendidikan) Perlembagaan Persekutuan.

Mohd Nazlan berkata, sekolah vernakular bukan pihak berkuasa awam dan berdasarkan latar belakang sejarah serta perundangan Perkara 152 (bahasa Malaysia sebagai bahasa kebangsaan) serta niat pihak yang menggubal perlembagaan ketika itu, penggunaan selain Bahasa Melayu bagi pengajaran di sekolah vernakular bukan untuk tujuan rasmi dan tidak melanggar Perkara 152 (1) Perlembagaan.


Banjir di Indonesia, lumpur tebal sukar temui 60 mangsa hilang

SULAWESI, 26 Zulkaedah 1441H, Sabtu – Sekurang-kurangnya 36 maut dan puluhan lagi masih hilang selepas banjir kilat di Sulawesi, Indonesia, lapor pihak berkuasa.

Angka mereka yang dilaporkan hilang turut meningkat kepada lebih 60 orang selepas anggota keluarga gagal menemui mangsa.

Pegawai pasukan mencari dan menyelamat di Luwu Utara, Andi Mukti berkata, peluang menemui mereka masih hidup sangat tipis kerana pencarian sudah berlanjutan selama empat hari dan suasana di lapangan amat sukar.

“Terdapat lumpur setebal dua meter, namun kami meneruskan pencarian sehingga hujung minggu ini,” katanya.

Selain itu, ribuan rumah dan pejabat kerajaan serta kemudahan awam juga dilitupi lumpur tebal akibat banjir.

Lebih 14,000 penduduk yang kehilangan tempat tinggal akibat bencana alam, kini ditempatkan di pusat perlindungan sementara di Luwu Utara. – Agensi


Defisit keyakinan keupayaan negara perlu ditangani: Agong

KUALA LUMPUR, 6 Zulkaedah 1443H, Isnin – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah sebarang defisit keyakinan yang wujud terhadap keupayaan negara perlu segera ditangani bagi membolehkan negara bangkit semula di persada dunia.

Bagi merealisasikan perkara itu, Seri Paduka bertitah negara memerlukan sebuah kerajaan yang stabil selain didukung oleh sistem penyampaian perkhidmatan dan tadbir urus yang cekap, telus, berintegriti, mesra perniagaan dan mesra rakyat.

“Demi untuk merancakkan pertumbuhan ekonomi dan menjadikan negara sebagai pilihan pelaburan utama di rantau ini, menuntut persefahaman dan pengorbanan semua pihak untuk mewujudkan landskap politik yang stabil dan berterusan.

“Beta benar-benar berharap agar segala percaturan politik dapat diselesaikan segera demi untuk mengelak negara dari terjerumus ke kancah ‘defisit keyakinan’ yang boleh menjejaskan imej dan masa hadapan negara,” titah Yang di-Pertuan Agong sempena sambutan Ulang Tahun Hari Keputeraan Rasmi di Istana Negara di sini hari ini.

Al-Sultan Abdullah turut menzahirkan rasa syukur berhubung prestasi negara pada tahun lepas yang telah mencatatkan pertumbuhan ekonomi yang semakin baik.

Seri Paduka bertitah perkara itu dicapai melalui strategi pengurusan kesihatan yang berkesan dan persefahaman politik sekali gus negara boleh kembali mengorak langkah untuk menjayakan agenda pembangunan.

“Situasi COVID-19 juga telah semakin pulih. Negara kini telah memasuki ke fasa peralihan ke endemik, beta merasa amat sukacita melihat rakyat beta daripada berbilang bangsa dan agama lebih positif dalam menjalani kehidupan seharian,” titah Al-Sultan Abdullah.

Seri Paduka turut menyambut baik pembukaan semula sempadan negara bermula pada 1 April lepas yang dilihat mampu untuk menjana dan memulihkan semula ekonomi negara.

“Langkah ini diambil setelah kerajaan beta mengimbangi strategi pengurusan kesihatan, berbanding dengan pemulihan semula ekonomi negara yang terjejas sebelum ini,” titah Yang di-Pertuan Agong.

Al-Sultan Abdullah bertitah bagi memastikan kelangsungan dan ketahanan ekonomi pasca pandemik COVID-19, kerajaan harus terus bijak mengatur langkah dan mengambil peluang dengan meneroka pelbagai strategi baharu yang berinovatif.

Bersempena Hari Keputeraan Rasmi Yang di-Pertuan Agong, seramai 1,021 individu menerima Darjah Kebesaran, Bintang dan Pingat Persekutuan 2022. Seramai 45 individu menerima pingat dan darjah kebesaran masing-masing pada istiadat pengurniaan hari ini. – Bernama


Jangan gopoh larang warga asing beli beras tempatan

BANGI, 10 Rabiulawal 1445H, Selasa – Atas dasar kemanusiaan, warga asing di negara ini perlu diberi keizinan untuk terus membeli bekalan beras termasuk beras tempatan.

Menteri Pertanian dan Keterjaminan Makanan, Datuk Seri Mohamad Sabu, berkata isu terbabit tidak seharusnya dibangkitkan kerana ia membabitkan hak kemanusiaan.

“Bagi saya ini soal kemanusiaan, mereka juga perlu makan dan dalam suasana begini, jangan kita gopoh (keluar cadangan) sebab kalau rakyat kita berada di luar negara dan mereka tidak dibenarkan membeli beras yang murah, kita juga akan terasa.

“Ini soal hak asasi manusia dan saya rasa mereka perlu terus diberi izin untuk membeli beras di negara ini, termasuk beras tempatan,” katanya seperti dipetik media tempatan.

Sebelum ini, Ketua Pemuda UMNO, Dr Muhammad Akmal Saleh mendesak kerajaan supaya mengehadkan jualan beras tempatan hanya kepada rakyat Malaysia.

Beliau mengutarakan cadangan berkenaan susulan kenaikan harga bahan mentah itu.


Keputusan muktamad model borong 5G akan diputuskan sebelum Januari 2022

KUALA LUMPUR, 2 Jamadilawal 1443H, Selasa – Kabinet akan membuat keputusan muktamad mengenai model borong tunggal bagi pelancaran rangkaian 5G menjelang Januari 2022 selepas menerima maklum balas daripada syarikat telekomunikasi dan pemain industri.

Menteri Komunikasi dan Multimedia Tan Sri Annuar Musa berkata, Kabinet masih dalam perbincangan sama ada akan melaksanakan 5G melalui Rangkaian Pemborong Tunggal (SWN) atau mempunyai beberapa sistem bagi membolehkan persaingan.

Bagaimanapun beliau berkata, buat masa ini, Digital Nasional Bhd (DNB) akan meneruskan rancangannya untuk menyampaikan perkhidmatan 5G melalui (SWN).

“Kabinet sedang meneliti pendapat atau pandangan kedua daripada pemain industri mengenai perkara itu.

“Kami akan melihat kepada kelebihan dan kekurangan kedua-dua model ini,” katanya kepada pemberita selepas menyaksikan majlis menandatangani perjanjian usaha sama antara CS Cloud Sdn Bhd dan Cloocus Co. Ltd,  hari ini.

DNB ditubuhkan oleh kerajaan pada Februari untuk membina dan menguruskan rangkaian 5G.

Annuar juga menyatakan bahawa DNB menawarkan perkhidmatan 5G secara borong kepada semua pengendali rangkaian mudah alih (MNO) di Malaysia bermula bulan ini tanpa sebarang kos.

Beliau berkata, fasa pertama tawaran itu terpakai untuk semua tapak 5G di seluruh Putrajaya, Cyberjaya dan beberapa bahagian di Kuala Lumpur.

Menjelang tahun depan, pelancaran itu akan memberi tumpuan kepada kawasan berpenduduk lain termasuk di Pulau Pinang, Johor Bahru, Sabah dan Sarawak di bawah fasa kedua, tambah beliau.

Annuar berkata, kerajaan menyasarkan untuk mencapai 80 peratus kawasan berpenduduk di negara ini dalam tempoh tiga tahun.

Mengenai usaha sama antara CS Cloud dan Cloocus, Annuar berkata ia akan meningkatkan kerjasama dan peluang perniagaan dalam ekonomi digital. – Bernama


UAE, negara haram Israel rancang ikuti latihan ketenteraan di Greece

TEL AVIV, 4 Jamadilakhir 1442H, Ahad – Emiriah Arab Bersatu (UAE) dan negara haram Israel merancang untuk mengambil bahagian dalam latihan ketenteraan bersama di Greece.

Perkara itu diumumkan melalui kenyataan pertama syarikat ketenteraan antara kedua-dua pihak setelah menjalinkan hubungan normalisasi pada Ogos lalu.

Latihan itu turut membabitkan tentera udara dari Amerika Syarikat (AS), Kanada, Slovakia, Sepanyol dan Cyprus.

Bagaimanapun, tarikh sebenar dan lokasi tepat berkaitan latihan itu masih belum ditentukan.

UAE sebelum ini telah bergabung dengan Israel dalam latihan ketenteraan, tetapi ini adalah kali pertama Abu Dhabi bersetuju supaya maklumat itu didedahkan.

Perjanjian normalisasi UAE-Israel mencetuskan protes dan kecaman di negara-negara muslim dan Arab, selain menyifatkannya sebagai satu bentuk pengkhianatan terhadap rakyat Palestin.

Negara-negara lain turut mengikut jejak UAE dalam menjalinkan hubungan normalisasi dengan Israel, termasuk Bahrain, Sudan dan Maghribi. – Agensi


Ribuan penunjuk perasaan desak Perdana Menteri Thailand letak jawatan

BANGKOK, 25 Muharram 1443H, Jumaat – Ribuan penunjuk perasaan berkumpul di ibu negara Thailand untuk mendesak peletakan jawatan Perdana Menteri, Prayuth Chan-ocha.

Tunjuk perasaan yang berlangsung di persimpangan Asoke di pusat bandar Bangkok, semalam adalah salah satu perhimpunan terbesar tahun ini walaupun terdapat amaran daripada polis melarang ia dilakukan berdasarkan sekatan berkaitan coronavirus.

Protes terhadap Prayuth mendapat momentum sejak akhir bulan Jun selepas pihak yang meminta penyingkirannya tahun lalu, kembali tahun ini dengan sokongan lebih besar daripada orang ramai yang marah dengan keadaan semakin buruk COVID-19.

Para penunjuk perasaan menyalahkan Prayuth kerana gagal menangani wabak itu, terutama kegagalannya untuk mendapatkan bekalan vaksin tepat pada masa dan mencukupi.

Hanya 13 peratus penduduk Thailand daripada populasi negara yang lebih daripada 66 juta orang telah divaksinasi sepenuhnya.

Negara itu mencatat lebih daripada 1.2 juta jangkitan dan 12,103 kematian sejak wabak itu bermula tahun lalu, dengan kebanyakan kes dan kematian meningkat mulai April tahun ini.

Walaupun demonstrasi di Asoke dilaksanakan secara aman, namun sekumpulan penunjuk perasaan antipemerintah yang lebih kecil melepaskan mercun dan membakar tayar kereta berhampiran kediaman Perdana Menteri di bahagian lain bandar itu.

Prayuth yang juga bekas ketua turus tentera pertama kali berkuasa pada tahun 2014 ketika memimpin kudeta menentang pemerintah sivil yang terpilih.

Perlembagaan yang digubal oleh tentera, membolehkan Senat yang dilantik oleh tentera memilih Perdana Menteri telah membantunya menjawat jawatan tersebut selepas pilihan raya akhirnya diadakan dua tahun lalu.

Pilihan raya itu disifatkan banyak pihak sebagai sangat tidak telus sehingga memihak kepada Prayuth. – Agensi


KPN tunggu dasar kementerian berikutan kebenaran jual bunga api, mercun

KUALA LUMPUR, 13 Rejab 1444H, Sabtu – Polis Diraja Malaysia (PDRM) sedang menunggu dasar dan garis panduan daripada Kementerian Dalam Negeri (KDN) berhubung kebenaran aktiviti pembakaran serta penjualan bunga api dan mercun.

Ketua Polis Negara (KPN), Tan Sri Acryl Sani Abdullah Sani berkata, PDRM mengikuti apa jua garis panduan dan dasar yang ditetapkan KDN berikutan pelaksanaan perkara tersebut demi menjamin keselamatan orang ramai.

“Saya baru tahu tentang perkara ini dan saya menunggu apakah dasar daripada KDN berikutan pelaksanaan perkara tersebut,” katanya.

Beliau berkata demikian ketika hadir program Hiking Polis Diraja Malaysia Bersama Komuniti Peringkat Polis Kontinjen Kuala Lumpur di Taman Persekutuan Bukit Kiara, di sini, hari ini.

Semalam, Bernama melaporkan aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan, Nga Kor Ming dilaporkan berkata, perkara itu dipersetujui dalam mesyuarat Jemaah Menteri dua hari lepas, sebagai antara langkah yang boleh meningkatkan pendapatan negara dan kerajaan akan mengawal aktiviti penjualannya di peringkat sumber iaitu pemborong dan pengimport.

Turut hadir pada program itu Menteri Belia dan Sukan Hannah Yeoh serta Ketua Polis Kuala Lumpur Datuk Azmi Abu Kassim.

Mengenai acara yang melibatkan kira-kira 200 peserta yang terdiri daripada anggota polis serta masyarakat setempat Bukit Kiara dan wakil penduduk sekitar, Acryl Sani berkata ia merupakan inisiatif pihaknya untuk merapatkan hubungan dengan masyarakat.

Ditanya mengenai isu seorang wanita tidak dibenarkan memasuki balai polis kerana tidak menepati etika pemakaian, beliau berkata kod etika pemakaian ketika berurusan di pejabat kerajaan harus dipatuhi namun ia diberikan kelonggaran sekiranya terdapat sebarang hal kecemasan.

Beliau berkata dalam arahan Ketua Setiausaha Negara, memang ada arahan mengenai tatacara berpakaian apabila berurusan di pejabat kerajaan namun ketua jabatan atau agensi masing-masing dengan budi bicara akan menentukan bentuk tatacara berpakaian yang akan dilaksanakan.

“Pejabat kerajaan ini merupakan pejabat yang ramai orang berurusan. Pelbagai lapisan masyarakat ada di situ, jadi kita ingin menunjukkan kepada masyarakat bahawa jabatan kerajaan ini adalah tempat yang masyarakat berurusan dalam keadaan tertib dan sopan.

“… tetapi dalam keadaan kecemasan, mungkin ia boleh dibuat kelonggaran. Kita harus melihat apa bentuk kecemasan tersebut atau kecemasan itu boleh diberi kelonggaran,” katanya.

Terdapat laporan media, seorang wanita yang mahu membuat laporan polis berikutan kemalangan kereta mendakwa tidak dibenarkan masuk ke balai polis Kajang kerana memakai seluar pendek.

Wanita berkenaan kemudian meminta kakaknya untuk membawakan sepasang seluar panjang dan barulah dibenarkan masuk ke balai itu. – Bernama


Badan kehakiman laksana sistem notifikasi pelepasan dari lokap

PUTRAJAYA, 30 Syawal 1442H, Jumaat – Badan Kehakiman akan melaksanakan sistem penyelesaian pembayaran denda dikenali sebagai Sistem Notifikasi Pelepasan Dari Lokap bermula Selasa ini (15 Jun) yang meminimumkan pergerakan tahanan.

Kenyataan Pejabat Ketua Pendaftar Mahkamah Persekutuan (PKPMP) memaklumkan sistem itu akan memaparkan status penyelesaian pembayaran denda dan pembebasan tertuduh sebagai tahanan lokap yang telah dijatuhi hukuman denda sahaja.

“Status berkenaan akan dipaparkan pada skrin Sistem Pengurusan Beratur (QMS) tanpa memerlukan pergerakan atau kehadiran tahanan lokap semasa pembayaran denda,” menurut kenyataan itu yang menyebut sistem itu akan dilaksanakan di Kompleks Mahkamah Kuala Lumpur dan Kompleks Mahkamah Shah Alam, Selangor.

Menurut PKPMP, proses asal pembebasan tertuduh hanya boleh dilakukan di Kaunter Pejabat Pendaftaran Mahkamah yang berkenaan dengan kehadiran tertuduh.

“Melalui pelaksanaan sistem ini, tiada keperluan bagi pihak polis mahkamah untuk membawa tertuduh ke Kaunter Pejabat Pendaftaran sekali gus dapat mempercepatkan lagi proses menunggu pembebasan, meminimumkan pergerakan tahanan lokap dan memudahkan orang awam serta ahli keluarga tertuduh untuk mengetahui status pembebasan tertuduh,” katanya.

Kenyataan itu menyebut Badan Kehakiman berharap inisiatif itu mampu meningkatkan kualiti akses kepada keadilan dengan memanfaatkan penggunaan teknologi secara optimum serta dapat mengurangkan risiko penularan penyakit berjangkit dengan meminimumkan pergerakan terutama sewaktu musim pandemik COVID-19 ini. – Bernama


Nabi Muhammad ﷺ bukan melarikan diri: Dr Zulkifli

KUALA LUMPUR, 7 Zulhijjah 1441H, Selasa –  Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri menjelaskan Nabi Muhammad SAW meninggalkan Makkah atas perintah dan tuntutan Allah SWT, dan bukannya melarikan diri ke Madinah.

“Dalam kitab Fiqh Al-Sirah dikaryakan Syeikh Dr Muhammad Said Ramadhan Al-Buti yang mentakrifkan hijrah di mana beliau menyatakan bahawa Rasulullah SAW tatkala hijrah ke kota Madinah bukanlah bermakna Rasulullah melarikan diri dengan hanya melarikan diri begitu, tetapi adalah atas perintah dan tuntutan Allah SWT.

“Istilah hijrah berbeza sangat dalam mana-mana terma dari segi agama berbanding dengan yang lain,” katanya dalam sesi soal jawab lisan persidangan Dewan Rakyat, hari ini.

Beliau menjawab soalan tambahan Datuk Mohd Fasiah Mohd Fakeh (Bersatu-Sabak Bernam) sama ada kenyataan Mohamad Sabu (PH-Kota Raja) yang dilapor menyebut Nabi Muhammad SAW pernah menjadi ‘pelarian’ ketika sesi perbahasan di Dewan Rakyat semalam, boleh diklasifikasi sebagai menghina Rasulullah SAW.

Zulkifli sebelum menjawab soalan itu turut memohon maaf kerana tidak berada di Dewan Rakyat ketika Presiden Amanah itu membahaskan usul menjunjung kasih titah Yang di-Pertuan Agong.

Menjawab soalan asal Mohd Fasiah mengenai jumlah aduan diterima berhubung pihak yang menghina Nabi Muhammad SAW, Zulkifli berkata, Unit Pemantauan Isu Hina Agama Jabatan Kemajuan Islam Malaysia (JAKIM) menerima dan menyaring 42,500 mesej aduan dalam media sosial sehingga 30 Jun lepas.

Beliau berkata daripada jumlah itu, hanya 431 dikenal pasti sebagai aduan dan 83 pautan berkaitan telah dipanjangkan kepada Suruhanjaya Komunikasi dan Multimedia Malaysia (SKMM) untuk tindakan.

“Berasaskan aduan yang dipanjangkan oleh JAKIM, pihak SKMM telah menjalankan penelitian terhadap kandungan-kandungan tersebut dan ia diangkat untuk proses tindakan lanjut di bawah peruntukan Seksyen 233 Akta Komunikasi dan Multimedia 1998,” katanya.

Zulkifli berkata, pihaknya akan sentiasa bekerjasama dengan SKMM, Polis Diraja Malaysia dan semua pihak berkuasa agama negeri bagi mengekang aktiviti penghinaan agama.

Sementara itu, beliau berkata, usaha menyampaikan kefahaman mengenai keindahan Islam kepada rakyat Malaysia akan dipergiat bagi memperbetulkan salah faham, sekali gus meredakan kes-kes penghinaan yang mungkin berpunca daripada silap faham terhadap ajaran Islam. -Bernama


PRU15: Dr Rashidah mahu tambah baik urus tadbir rakyat di Semambu

BANGI, 8 Rabiulakhir 1444H, Khamis – Dr Rashidah Abd Rahman melihat pemilihannya sebagai Calon Gerakan Tanah Air (GTA) kerusi Dewan Undangan Negeri (DUN) Semambu sebagai satu peluang untuk menambah baik urus tadbir rakyat di kawasan itu.

“Dengan izin Allah, saya telah diamanahkan oleh GTA sebagai calon untuk DUN Semambu buat PRU kali ini.

“Jika diberi kepercayaan oleh rakyat, saya akan berusaha untuk melaksanakan tanggungjawab ini dengan sebaiknya,” katanya dalam kenyataan, hari ini.

Beliau berpandangan, kedudukan sebagai wakil rakyat di kawasan itu adalah satu platform untuknya terus menaburkan bakti kepada masyarakat.

“Posisi ini adalah sebagai platform untuk saya terus berbakti kepada masyarakat, setelah berpuluh tahun saya bersama rakyat sama ada melalui kerjaya sebagai seorang doktor mahupun sebagai seorang aktivis NGO sebelum ini.

“Perjuangan ini akan diteruskan. Semoga Allah permudahkan, insya-Allah!,” katanya lagi.

DUN Semambu sebelum ini dimenangi oleh Lee Chean Chung dari Parti Keadilan Rakyat (PKR) dengan majoriti undi 5,511 dalam saingan tiga penjuru.

Beliau menewaskan Mohd Yusof Hashim dari PAS dan Quek Tai Seong daripada Barisan Nasional (BN).

Semalam, GTA mengumumkan akan bertanding di 121 kerusi Parlimen pada Pilihan Raya Umum ke-15 (PRU15).

Pada 19 November ini, Dr Rashidah dijangka akan menentang calon BN, Khairul Hisham Omar dan Zulfadhli Zakariah yang merupakan calon Perikatan Nasional (PN).


Projek HSR boleh diteruskan jika ada pelaburan swasta

KUALA LUMPUR, 15 Syaaban 1444H, Rabu – Projek Keretapi Berkelajuan Tinggi (HSR) boleh diteruskan selagi terdapat pelaburan daripada sektor swasta, kata Menteri Pengangkutan, Anthony Loke.

Beliau berkata, kerajaan terbuka kepada cadangan untuk memulihkan projek menghubungkan Singapura dan Kuala Lumpur tanpa menggunakan dana awam.

“Kami terbuka kepada sebarang cadangan asalkan ada pelaburan swasta. Kami tidak menghalangnya (projek HSR),” katanya kepada seperti dilaporkan media tempatan.

Beliau berkata demikian pada majlis Invest Malaysia yang diadakan di The St Regis, pada Rabu (8 Mac).

Bagaimanapun, Loke berkata, sehingga kini kerajaan masih belum menerima sebarang cadangan lengkap daripada mana-mana pihak walaupun perbincangan mendesak untuk projek itu sudah ada.

“Banyak pihak bercakap mengenai projek itu tetapi kami belum menerima sebarang cadangan lengkap.

“Tiada garis masa untuk projek itu kerana perjanjian itu telah dibatalkan oleh pentadbiran terdahulu yang diketuai oleh Tan Sri Muhyiddin Yassin.

“Tidak ada keperluan mendesak untuk mencapai sebarang kemajuan,” katanya.

Beliau berkata, kerajaan menerima mekanisme baharu pembiayaan dan pelaksanaan projek HSR.

Projek HSR pada mulanya dipersetujui pada Disember 2016 secara dua hala, di mana projek itu akan disiapkan menjelang 2026 untuk mengurangkan masa perjalanan antara negara pulau itu dan Kuala Lumpur kepada 90 minit.

Bagaimanapun, projek itu ditangguhkan pada September 2018 dengan kedua-dua pihak bersetuju untuk menangguhkan projek dua hala bernilai RM110 bilion sehingga 31 Disember 2020.

Pada 1 Januari 2021, Malaysia dan Singapura bersama-sama mengumumkan penamatan projek HSR, kerana tiada persetujuan dicapai mengenai perubahan yang dicadangkan oleh Malaysia dan perjanjian itu telah tamat pada 31 Disember 2020.

Pada Mac 2021, Malaysia mengumumkan telah membayar AS$102.8 juta kepada Singapura untuk kos yang ditanggung oleh republik itu untuk pembangunan HSR dan kelewatan yang terlibat.


‘Bebas atau mati’, tahanan Palestin mogok enggan ambil insulin

BAITULMAQDIS, 18 Safar 1443H, Sabtu – Sejak seminggu lalu tahanan Palestin, Amin Shweiki, 61, enggan mengambil suntikan insulin sebagai tanda protes terhadap penahanannya selama berbulan-bulan tanpa sebarang pendakwaan atau perbicaraan.

Tentera negara pengganas Israel menahan Amin yang mengidap penyakit diabetis pada 17 Mei lalu di rumahnya, di bawah undang-undang penahanan pentadbiran.

Ia adalah sebahagian kempen penahanan (PDF) susulan daripada tunjuk perasaan yang dilakukan bagi membantah rampasan tanah di Sheikh Jarrah dan tindakan biadab mengebom Semenanjung Gaza.

Amin merupakan seorang daripada 520 tahanan Palestin yang dipenjarakan di bawah undang-undang penahanan pentadbiran.

Pada awalnya, graduan kejuruteraan di United Kingdom (UK) itu dijadual dibebaskan pada 16 September lalu, sebelum mahkamah negara haram Israel melanjutkan tahanan untuk empat bulan lagi.

Tindakan itu membuatkan Amin berang dan nekad untuk mogok di dalam penjara yang terletak di selatan Naqab.

“Sama ada saya mati atau saya dilepaskan,” kata Amin dengan tegas kepada isteri dan peguamnya.

Sejak kebelakangan ini, isu berkenaan tahanan Palestin sering menjadi perhatian terutamanya selepas kejayaan enam tahanan meloloskan diri dari penjara Gilboa menerusi saluran bawah tanah.

Sehingga kini dipercayai seramai 4,650 rakyat Palestin ditahan di penjara Zionis dengan 200 orang daripadanya merupakan kanak-kanak. – Agensi


MCA bantah arak: Inilah wakil rakyat kawasan muslim pembuat polisi negara

BANGI, 25 Syawal 1442H, Ahad – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya pelik dengan tindakan parti berasaskan perkauman, MCA yang bersungguh-sungguh mempertahankan penjualan minuman keras.

“Saya sangat hairan, mengapakah MCA beriya-iya mempertahankan penjualan arak sebagai ‘essential services’ dan mengecam tindakan melarang penjualan arak ketika ‘lockdown’ ini?

“Setiausaha Agung MCA melalui akhbarnya iaitu Lan Tian MCA, menyifatkan larangan itu sebagai melampau dan mengecam Polis Diraja Malaysia (PDRM).

“Pada malam hari yang sama juga, akhbar melaporkan bahawa Kementerian Perdagangan dan Hal Ehwal Pengguna ‘menjelaskan’ bahawa penjualan arak di kedai-kedai adalah dibenarkan. Timbalan Menteri yang membuat kenyataan tersebut adalah seorang Melayu,” katanya dalam kenyataan, hari ini.

Bahkan, beliau mengakui tidak pasti sama ada kenyataan dikeluarkan kementerian berkenaan sebaik sahaja MCA membuat ‘bising’ dalam isu itu adalah satu kebetulan.

“Menurut MCA, minuman beralkohol sama seperti minuman bergas, tergolong dalam produk makanan dan minuman keperluan. Inilah naratif yang dimainkan boleh pihak-pihak yang mempertahankan operasi industri arak sewaktu Perintah Kawalan Pergerakan (PKP).

“Jika naratif ini dianggap sebagai naratif yang diterima, maka sampai bila-bila industri arak ini akan bertapak di Malaysia kerana ianya dianggap sama seperti minuman biasa yang lain,” katanya.

Lebih menyedihkan, katanya lagi, hakikat bahawa arak merosakkan diri, kesihatan, keluarga dan masyarakat nampaknya tiada lagi dalam kamus kehidupan mereka.

“Dan mereka inilah yang menjadi wakil rakyat kawasan-kawasan majoriti muslim dan akhirnya menjadi pembuat dan pelaksana polisi-polisi negara. Fikir-fikirkanlah,” katanya.


Jepun longgar sekatan COVID-19 terhadap pelancong China

TOKYO, 7 Syaaban 1444H, Isnin – Bermula 1 Mac, Jepun akan melonggarkan sekatan COVID-19 ke atas pelancong China dengan membatalkan syarat ujian saringan di pintu ketibaan.

Daripada ujian menyeluruh, Jepun hanya akan menguji sampel terpilih walaupun pengembara masih perlu menunjukkan keputusan negatif sebelum menaiki penerbangan ke negara itu, kata Ketua Setiausaha Kabinet, Hirokazu Matsuno.

“Perubahan itu bertujuan untuk menyokong perjalanan antarabangsa yang lancar, memandangkan kadar keputusan ujian positif rendah di kalangan mereka,” kata Matsuno.

Katanya, syarikat penerbangan juga akan dibenarkan untuk mengendalikan penerbangan terus dari China ke lebih banyak lapangan terbang Jepun.

Buat masa ini, penerbangan terus dari China hanya boleh mendarat di lapangan terbang Narita, Haneda, Kansai dan Chubu.

Sementara itu, penumpang dari Hong Kong dan Macau akan dikecualikan daripada sebarang ujian saringan ketika ketibaan atau keperluan ujian negatif.

Jepun dan Korea Selatan mengenakan kawalan sempadan yang lebih ketat ke atas pelancong China selepas kes COVID-19 melonjak di sana.

Susulan itu, China bertindak balas dengan menggantung pengeluaran visa jangka pendek di Korea Selatan dan Jepun.-  Agensi


Israel salahkan Iran sebab Hamas serang Tel Aviv

RAMALLAH, 23 Rabiulawal 1445H, Isnin – Presiden negara haram Israel, Isaac Herzog menyalahkan Iran atas serangan mengejut Pergerakan Perjuangan Islam Palestin (Hamas) yang menyebabkan rakyatnya terbunuh.

Herzog berikrar Tel Aviv akan mengambil semua langkah segera yang perlu untuk menghapuskan bahaya ke atas rakyat Israel.

“(Serangan) disokong dan diarahkan oleh komander proksi mereka di Iran, mereka (Hamas) melakukan serangan tanpa provokasi terhadap negara Yahudi pada hari suci Yahudi.

“Saya menyeru kepada keluarga bangsa, peperangan yang dilancarkan terhadap kita ini menandakan satu garisan di pasir.

“Sekarang adalah masa untuk mendengar kecaman jelas dan tidak berbelah bahagi terhadap Hamas, sekutunya dan penyokongnya di Iran,” dakwa Herzog dalam kenyataan.

Iran adalah musuh ketat Israel. Terdahulu, Kementerian Luar Iran menyifatkan serangan Hamas sebagai tindakan mempertahankan diri.

Sabtu lalu, Hamas melancarkan serangan terbesar membabitkan puluhan pejuang yang menyusup masuk ke bandar-bandar Israel berhampiran Semenanjung Gaza di tengah-tengah tembakan roket yang kuat.

Sekurang-kurangnya 300 warga Israel didakwa terbunuh dan lebih 1,500 cedera dalam serangan itu, manakala beberapa askar dan orang awam ditangkap oleh Hamas serta dibawa pulang ke Gaza.

Pengganas Israel bertindak balas dengan beberapa siri serangan udara di Semenanjung Gaza, yang turut mengorbankan lebih 300 nyawa rakyat Palestin dan lebih 1,700 lagi cedera.

Perdana Menteri Israel, Benjamin Netanyahu berikrar untuk menggunakan semua kekuatan untuk memusnahkan keupayaan Hamas dan membalas dendam untuk hari hitam itu.

Serangan Hamas berlaku ketika pengganas Israel menandakan ulang tahun ke-50 perang 1973 yang membawa Tel Aviv ke ambang kekalahan besar.- Agensi